Filipović: Velika je stvar ući u istoriju srpskog vaterpola - Filip Filipovic Oficijalni sajt\nFilipović: Velika je stvar ući u istoriju srpskog vaterpola\nSrpski vaterpolisti u nedelju su po 11. put osvojili Svetsku ligu. U polufinalu završnog turnira, protiv selekcije SAD, kapiten vaterpolo reprezentacije, Filip Filipović, postao je treći strelac svih vremena, pošto je prestigao Igora Milanovića.\nSlavni vaterpolista postigao je 540 golova u za reprezentaciju, a Filipović je sa dva protiv Sjedinjenih Američkih Država stigao do 541. gola. Dan kasnije, u finalu protiv Italije, srpski vaterpolista postigao je još jedan gol.\n– Velika je stvar ući u istoriju i porediti se sa igračima kao što su Aleksandar Šapić, Milivoje Bebić i Igor Milanović. Oni su postigli mnogo toga i velika mi je čast što moje ime stoji pored takvih velikana – kazao je Filipović i osvrnuo se na novi uspeh reprezentacije:\n– Zaista sam ponosan na ekipu, na momke koji su bez obzira na jaku sezonu odreagovali na najbolji mogući način i, pod punim treningom, uspeli da daju svoj maksimum. Ponestalo nam je snage na kraju, ali je najbitnije da je ekipa još jednom pokazala svoju mentalnu snagu i karakter.\nSrpski vaterpolisti u četvrtak nastavljaju pripreme za Svetsko prvenstvo, koje se igra u Budimpešti od 16. do 29. jula.


Rosel: Mesi je savršen predstavnik vrednosti kluba i primer skromnosti :: Sportal\nRosel: Mesi je savršen predstavnik vrednosti kluba i primer skromnosti\nPredsednik Barselone Sandro Rosel rekao je da su skromnost i timski rad dve ključne vrednosti katalonskog giganta i izdvojio Lea Mesija kao savršen primer igrača koji ih predstavlja.\nRosel je imao samo reči hvale za argentinskog napadača, jednog od kandidata za osvajanje trofeja "Zlatna lopta", prilikom obraćanja grupi od oko 100 dece u osnovnoj školi u sredu kojima je objašnjavao osnovne razloge uspeha kluba.\n"Mesi je savršen primer skromnog momka i savršen predstavnik vrednosti kluba. Poštovanje, trud, ambicija, timski rad i skromnost ključne su vrednosti. Pobede i osvajanje trofeja Barselona proslavlja skromno, bez vređanja protivnika. Kada je Mesi ranije dobio Zlatnu loptu rekao je da je to rezultat timskog rada. Bez takvog stava nema pojedinačne pobede", izjavio je Rosel za španski sportski dnevnik "Marka".\nPosle devet odigranih kola Barselona deli prvo mesto na tabeli Primere sa madridskim Atletikom i ima osam bodova prednosti nad najvećim rivalom, Realom iz Madrida.\nEvropski fudbal Sandro Rosel FK Barselona


Seksualnost i igra Venere - SlovoPres\nSeksualnost i igra Venere\nSlovoPres 04/09/2015 Seksualnost i igra Venere2015-09-10T22:06:22+01:00 Horoskop 2 komentara\nKada govorimo o seksu, seksualnim nagonima ili seksualnim vezama, onda često spominjemo Marsa, ali zaboravljamo i nepravedno zapostavljamo Veneru, koja mu ipak prethodi u tumačenjima na ovu temu\nIstina je da Mars izvodi konkretan seksualni čin, međutim Venera odlučuje na koji način, kako, kad i da li će se on uopšte dogoditi. Podsetimo se da Venera vlada zemljanim znakom Bika i jedna od njenih uloga je davanje konačnog fizičkog i psihološkog oblika, materijalizacija i učešće u razvoju naših pet čula. Položaj Venere u natalnoj karti govori o motivaciji za praktikovanje seksualne aktivnosti.\nNa primer, Venera u Škorpiji u trećoj kući, motivisana je za seksualne aktivnosti samo ako se oseća duboko povezana sa partnerom – na strastven i intenzivan način. Potreban je osećaj opčinjenosti da bi se Venera u Škorpiji razigrala. Ako ste gledali film „Devet i po nedelja“ sa Kim Besindžer i Mikijem Rurkom ili „Niske strasti“ sa Šeron Stoun i Majklom Daglasom, onda imate predstavu kako i na koji način Venera u Škorpiji odlučuje da li će se seksualni čin dogoditi. Uz Veneru u Škorpiji ide i „pokvarena mašta i prljave strasti“, posebno ako je u aspektu sa Marsom, bilo da se radi o konjunkciji, sekstilu, kvadratu ili trigonu.\nOvde je važno da se u vazduhu oseća izazov i da način koji vodi ka seksualnom činu bude tajnovit i mističan. Drugi uslov je sposobnost partnera na mentalno podsticanje, jer je Venera u trećoj kući, kao i da je izaziva i provocira rečima da bi se stvorio mentalni naboj. Inspiraciju za seks dobija kroz časopise i filmove sa erotskim i porno temama, kao i pričom i razmenom reči sa partnerom, koje su žestoke, strasne i izazovne. U nekim slučajevima, posebno ako je Venera u Škorpiji u nepovoljnim aspektom sa Marsom, Saturnom, Plutonom ili Uranom, prisutna je i doza agresivnosti, koja postaje motivacija za konzumaciju čina. Iz ovakvih aspekata potiču i sva ona ubistva koja su povezana sa seksom, naravno simbolički gledano, jer da bi neko i definitivno postao seksualni manijak i ubica, mora da ima još toga u horoskopu.\nAko je Venera u Škorpiji u šestoj kući, onda je drugi uslov da je partner povezan na neki način sa svakodnevnim životom ili područjem posla. Kada kažem svakodnevni život, onda mislim na nekog koga stalno srećete kada izađete iz kuće, neko ko vam je kolega ili saradnik na poslu i koji je na neki način povezan sa vašom svakodnevicom.\nVenera u Ovnu može da se ponaša slično kao i Venera u Škorpiji, zbog zajedničkog vladara Marsa, međutim razlika je u tome što je Venera u Ovnu mnogo otvorenija i direktnija nego Venera u Škorpiji. Izazovi, provokacije, strasti i uzbuđenja motivacija su za seksualan čin kod obe Venere, ali kod Venere u Ovnu ništa se ne krije i nema tajnovitosti i mističnosti kao što je to slučaj kod Venere u Škorpiji. Zamislite jednu osobu koja vas upija i usisava pogledom – to je Venera u Škorpiji i zamislite osobu koja vas otvoreno dodiruje – to je Venera u Ovnu.\nVenera u Ovnu je motivisana za seksualnu aktivnost onda kada oseća da može doživeti neko novo iskustvo sa partnerom ili uopšte u seksualnom aktu. Zbog toga, to može biti i neka nova osoba, jer je Venera u Ovnu željna novih izazova i uzbuđenja. Veoma je važno da bude vrlo brzo uzbuđena, jer kod nje nema čekanja što je posebno naglašeno ako je u aspektima sa Marsom ili Uranom. Možete imati i Veneru u Ovnu u kvadratu sa Saturnom, što ne znači da seksualna aktivnost neće biti motivisana strašću, uzbuđenjem i otovorenošću prema novim iskustvima, jer je to i dalje prisutno.\nMeđutim, zbog nepovoljnog aspekta sa Saturnom to izgleda ovako: „Mogu da konzumiram seksualne aktivnosti ako se u meni probudi strast, ali imam strah da pokažem i priđem osobi koja me na taj način privlači ili uzbuđuje.“ Drugi način na koji može da se manifestuje ovaj aspekt je nezadovoljstvo, zato što postoje prepreke, kao što je odbijanje druge strane ili njena nezainteresovanost, jer joj smeta direktan i otvoren nastup Venere u Ovnu. Veneri u Ovnu treba dopustiti dominaciju u seksualnom činu bez obzira na pol da bi doživela zadovoljstvo. Ako je Venera u Ovnu u devetoj kući, onda je drugi uslov „biti bez okakvih predrasuda“, jer samo slobodna shvatanja motivišu ovu Veneru na konzumaciju seksualnosti. Pogledajte koliko je prostranstvo oko vas, gore, dole, levo, desno i sve je otvoreno, prostrano i bez ograničenja. Zar, ne? Takve su potrebe Venere u devetoj kući, pa ako je još u Ovnu, onda nema stida ni u avionu, Bulevaru kralja Aleksandra, gradskoj plaži, parkovima, auto putevima, itd. Ne samo da nema stida, već je u ponudi uvek nešto novo, a novo uzbuđuje i motiviše na seksualnost.\nVeneri u Ovnu nije potrebna intimna i bliska povezanost da bi bila motivisana na seksualni čin, ali zato jeste Veneri u Raku. Na primer, Venera u Raku u drugoj kući će biti motivisana za seksualnu aktivnost samo ako oseća intimnost prema partneru ili prema drugoj osobi. Ovde je važno da između partnera postoji nežnost i da Venera u Raku oseti u partneru zaštitnički nagon i brižnost. Takođe, možemo reći za Veneru u Raku da je motivisana za seksualni akt iz želje za potomstvom, tako da ovde često postoji misao: „Motivisana sam za seks, jer mi se javlja nagon za reprodukcijom i oplodnjom.“\nPosebno je to izraženo ako je Venera u Raku u konjunkciji sa Suncem ili u aspektima sa Mesecom i Jupiterom. Poželjno je da partner potiče iz bliskog ili privatnog okruženja, jer se na taj način Venera u Raku oseća sigurnijom. Međutim, ne možemo reći za Veneru u Raku kada je i u trigonu sa Saturnom da nije motivisana za konzumaciju seksualnosti iz želje za oplodnjom i reprodukcijom, jer je Saturn ipak onaj koji materijalizuje. Štaviše, ovde postoji motivacija koja u sebi ima neki osećaj odgovornosti, pa Venera u Raku u trigonu sa Saturnom često gaji osećanje „Preuzimam odgovornost za reprodukciju i oplodnju u seksualnom činu.“\nVenera u Raku voli domaću atmosferu, pa je u njoj i seksualno motivisana, a to je krevet, soba i kuća, mada zbog romantičnih težnji ne odbija male morske uvale ili srebrnu mesečinu, no prethodno mora biti sigurna da niko ne može da naruši njenu privatnost. Nećete pogrešiti i ako joj odrecitujete nešto od poezije ili joj pustite neku romantičnu i laganu melodiju. Na primer, ako je Venera u Raku u kvadratu sa Uranom, ona i dalje ostaje motivisana domaćom atmosferom, međutim zbog Urana ova iskustva mogu biti praćena napetošću, nemirom, pa i stresom, jer uvek postoji šansa da neko ili nešto iznenada naruši privatnost.\nSećam se horoskopa jedne devojke koja je u imala Veneru u Raku u kvadratu sa Uranom i njeno prvo seksualno iskustvo bilo je u njenoj sobi, ali se majka neplanirano vratila kući i svojim povratkom prekinula seksualni čin. Devojka je i nakon mnogo godina od ovog događaja imala problem da se opusti, jer je bila previše napeta i uznemirena. Ako je Venera u Raku u drugoj kući, onda mora da postoji i drugi uslov, a to je osećaj posedovanja. Slično kao „imam osećaj da te posedujem“ ili „pripadaš samo meni“, pa i „idemo na Moj krevet“, „idemo u Moj auto“ i sl. Zatim, dodir, ovde je veoma važan, kao i ukus i miris.\nVenera u Ribama, slično kao i Venera u Raku ima motivaciju za seksualnošću kada oseća bliskost i intimnost sa partnerom ili drugom osobom. Međutim, kod nje postoji problem da autentično doživi seksualan čin, pa se može reći da kad se pojavi motivacija do njega ne mora ni doći, jer će ga ona doživeti na svoj način, a to je kroz maštu. Venera u Ribama motivisana je za seksualni čin ako probudite njenu bujnu maštu i ako oseti da između nje i druge osobe postoji magična i čarobna povezanost.\nSlično kao i kod Venere u Raku, Veneri u Ribama možete odrecitovati neku ljubavnu pesmu ili joj pustiti romantičan film, jer su to uslovi da bude motivisana za seksualni akt. Ovde „mašta radi svašta“ i što budete romantičniji i spremniji na bezuslovno davanje i stapanje, kao i idealizam, ona ima veću motivaciju za seksualnošću. Ovo je posebno naglašeno ako je Venera u Ribama u aspektima sa Jupiterom, Mesecom, Marsom ili Neptunom.\nAko je na primer, Venera u Ribama u kvadratu sa Plutonom i dalje govorimo da je motivacija u mašti, snovima i idealima, ali tada doživljava neprijatna iskustva, jer postoji iskonski i duboki strah da se prepusti maštanju. Ovaj aspekt može se manifestovati i kroz nepovoljna seksualna iskustva gde može da oseti agresiju i ekstremnost, jer je prethodno stvorila neku „sliku“ idealizacije druge osobe. Kod ekstremnijih manifestacija ovog aspekta, može biti prisutna i bolesna ili destruktivna mašta koja postaje motivacija za seksualni akt, ali za ovo bi trebalo proceniti i ostatak horoskopa. Slično kao kada gledate one filmove gde je glumac seksualno motivisan ako prvo oseti agresiju ili smrt, jer mu je potrebno da na taj način da oseti moć nad drugom osobom. Tako nešto se može manifestovati i kod Venere u Škorpiji u kvadratu sa Plutonom, ali ponavljam za ovakve ekstremne manifestacije potrebno je imati potvrdu i iz drugih delova horoskopa.\nAko je Venera u Ribama u jedanaestoj kući, drugi uslov koji treba da bude ispunjen je da partner bude deo nekog društva u kojem provodi dosta slobodnog vremena. Danas su to i razne društvene mreže, elektronska prepiska ili skajp, a posebno još ako je Venera u Ribama, kojoj nije potrebna autentičnost ili realnost, dovoljno je da pusti i otvori svoju maštu.\nOvo posebno važi ako je Venera u Ribama u konjunkciji sa Merkurom u jedaneastoj kući ili u aspektu sa Mesecom. Venera u jedanestoj kući voli da se oseća kao deo neke grupe koja se okuplja zbog istih ili sličnih interesovanja što je takođe dobar „teren“ da bi bila motivisana za konzumaciju seksualnosti. Takođe, da bi doživela nešto drugačije nego sve do tog momenta, ona eskperimentiše i šaljivo maštari sa drugom osobom ili partnerom.\nVenera u Biku motivisana je za seksualnu aktivnost samo ako je sa partnerom povezana fizički, realno ili stvarno. Dakle, nešto drugačije od prethodno opisane Venere u Ribama, jer je kod Venere u Biku važna fizička prisutnost partnera. Ona mora da dodirne i na taj način oseti partnera. Moram da spomenem još jednom film „Devet i po nedelja“, onu scenu gde se Kim i Miki „igraju“ sa hranom. Nešto slično kao Venera u drugoj kući, jer duboko ceni fizičke utiske: ukus, dodir, miris, zvuk i sliku. Zbog toga je dodirnite, spremite joj večeru i pustite muziku i siguno će biti motivisana za seksualni čin, ali gledajte da ne bude iznenađujućih okolnosti, jer mora da se oseća kao da ništa ne može da poremeti taj susret.\nOvo je posebno naglašeno ako je Venera u Biku u povoljnom aspektu sa Jupiterom ili Mesecom. Venera u Biku voli da izražava osećanja postojano i fizički i zbog toga je i seksualno više motivisana ako se oseća stabilno i postojano povezana sa partnerom. Još ako je u povoljnom aspektu sa Saturnom ili u konjunkciji sa Suncem, želja joj se dodatno pojačava.\nVenera u Biku uživa u prirodi, vrtovima, parkovima, cveću, kao i mirisnim prolećnim noćima dok poput tačkica svetlucaju svici, pa su ovakva mesta takođe odlučujuća kada Venera donosi odluku gde će se seksualni čin dogoditi. Isto tako, to su mesta gde se oseti materijalno blagostanje, luksuz i ambijenti ispunjeni lepim stvarima, jer ona je hedonista i želi potpuno da uživa i u dodiru i u okruženju. Venera u Biku u konjunkciji sa Suncem ili u aspektu sa Jupiterom to dodatno naglašava.\nAko je Venera u Biku u kvadratu sa Marsom, ona je i dalje motivisana za seksualnost ako oseća stabilnost i postojanost, međutim zbog kvadrata sa Marsom, nailazi na iskustva koja mogu da je uznemire i unesu napetost, jer je Marsu potreban izazov kroz uzbuđenja i nova iskustva, što nije prihvatljivo za Veneru u Biku. Takođe, ovaj aspekt može da se manifestuje i kao motivisanost za seksualnošću samo ako fizički prisutnu oseća drugu osobu, ali prejako uzbuđenje zbog fizičke prisutnosti partnera, čini je napetom i nervoznom. Ali, takođe je i manifestacija onda kada ključa strast u nekom luksuznom i lepom okruženju, pa ako se i uništi ili razbije neka vredna stvar – motivacija i uzbuđenje još više rastu.\nSa Venerom u Biku u dvanaestoj kući, drugi uslov je da partner podseća osobu na nekog ko je živeo u njenim snovima. Možda na nekog omiljenog glumca ili glumicu iz tamo nekog filma o kojem je dugo maštala. Što su skrivenija i tajnovitija mesta, veća je i mogućnost da Venera odluči da se seksualni čin dogodi, kao i mesta iz knjiga, romana i filmova, koja su nam ostala u sećanju jer su bila čarobno lepa i kao iz bajke. Mora postojati neki čarobni i magijski trenutak, što je nešto slično kao i sa Venerom u Škorpiji, ali Venera u Škorpiji je mnogo jače ponesena strastima, a onda i mnogo više rešena da se seksualni čin dogodi, dok Venera u Ribama stidljivo čeka i pušta da veći deo svega toga ostane samo u snovima.\nOvaj tekst se nastavlja u sledeći petak… sa Venerom u Blizancima, Lavu, Devici, Vagi, Strelcu, Jarcu i Vodoliji.\n« Dvodnevni hip hop festival u Domu omladine i klubu KPTM\nAstrogrinetin nedeljni horoskop (7. 9 – 14. 9. 2015) »


Press Online :: Politika :: Lajčak specijalni izaslanik EU za Zapadni Balkan?\nEvropska unija intenzivno traži pogodnu ličnost za novu funkciju specijalnog izaslanika za Zapadni Balkan. Kako pišu"Novosti", najozbiljniji kandidat da preuzme ovaj zadatak je sadašnji slovački ministar spoljnih poslova Miroslav Lajčak. Cil je da se tako pre svega ublaži uticaj SAD u regionu.\nKao dobar poznavalac prilika i iskusni političar koji je već obavljao više važnih funkcija na ovim prostorima, Lajčak, koji govori naš jezik gotovo bez akcenta, praktično ispunjava sve postavljene uslove, navodi beogradski list.\nIzvori "Novosti" ističu da je Lajčak početkom prošle nedelje u Briselu, daleko od očiju javnosti, obavio s tim u vezi važan sasatanak sa budućim šefom evropske diplomatije Špancem Žozepom Boreljom, s kojim je razgovarao čak dva sata.\n- SAD imaju dva predstavnika za Zapadni Balkan, a mi nijednog. Zato nam i ide ovako - navodno je tom prilikom rekao rezignirani Lajčak Borelju, misleći na sporost procesa proširenja i sve veće udaljavanje regiona od EU.\nSlovački ministar spoljnih poslova je veliki protivnik Makronovog plana za izmenu strategije o proširenju koja bi trebalo da bude stepenovana, a u nekim situacijama, čak, i usmerena u drugom pravcu kao reverzibilni, odnosno povratni proces.\nBratislava spada u grupu onih prestonica koje se zalažu za brži put Zapadnog Balkana ka EU, a Lajčak je, izgleda, tu pronašao zajednički jezik s Boreljom.\nSlovački ministar se zalaže da Zapadni Balkan bude primljen što pre, čim se ispune postavljeni zahtevi, smatrajuči to preduslovom za bezbednost čitave Evrope, ali i potvrdom kredibiliteta EU.\nUvođenjem nove funkcije izaslanika za Zapadni Balkan, koji bi se u punom mandatu bavio našim regionom, Brisel želi da postane aktivniji igrač na ovom prostoru i ne ostavi prazan prostor za slobodno delovanje Vašingtonu, ali ni Miskvi i Pekingu.\n"Novosti" saznaju da "kasting" traje već neko vreme, još otkako je odrđen sastav nove Evropske komisije, tako da bi izaslanik bio istovremeno spreman sa novom ekipom. Još se razmišlja o tome da li će predstavljati samo EK, ili celu EU.\nU korist opcije da Lajčak može biti angažovan u novoj briselskoj administraciji govori i podatak da će u Slovačkoj u februaru biti održani izbori, a Lajčak je već stavio do znanja da se neće ograničiti na nacionalnu funkciju. Uvek je imao ambicije da bude prisutan na međunarodnoj sceni. Trenutno samo po kružnom principu obavlja funkciju predsedavajućeg OEBS koja mu prestaje poslednjeg dana ove godine.


Uskoro šesta faza izgradnje Narodnog pozorišta | Savez vojvođanskih Mađara\nIzgradnja i adaptacija zgrade Narodnog pozorišta ide po planu i pri kraju je peta faza radova, u okviru koje će se novi deo staviti pod krov, kompletno zastakliti, a biće urađena fasada ka Korzou i Zelenoj fontani.\nU toku je finalizacija tenderske dokumentacije za šestu fazu radova, koja bi trebala da bude završena do kraja godine i podrazumevala bi uređenje fasade prema ulici Branislava Nušića i postavljanje metalnih vrata.\nDo sada je u izgradnju subotičkog teatra uloženo 830 miliona dinara, a da bi se kompletno završio treba još 1.3 milijarde dinara.\nPodsetimo, zgrada Narodnog pozorišta, zdanje iz 1854. godine, srušeno je, uprkos velikom protivljenju javnosti, još 2007. godine.\nPrema ugovoru koju je tada potpisan između Republike Srbije, Izvršnog veća Vojvodine i Grada Subotice, ove tri instance su u obavezi da izgradnju objekta finansiraju u odnosu 45-45-10 odsto. Već tada se govorilo da projekat, koji je trebalo da košta više od 20 miliona evra, megalomanski i da neće moći da se realizuje do kraja. Vreme je to i pokazalo.\nOd juna 2007. do sredine 2011. godine urađene su prve tri faze izgradnje, podignuta je betonska konstrukcija, a onda su radovi stali.\nNovac za početak radova, koje je počeo „Panongrad“ (prvu i početak druge faze), najpre je obezbedila republika putem Nacionalnog investicionog plana, a onda je finansiranje preuzela Pokrajina. Kako se izvođačima radova, konzorcijumu oko preduzeća „Jumol“, mesecima dugovalo više od sto miliona dinara, radovi su obustavljeni.\nGotovo dve godine, Subotičani su prolazili pored betonskog skeleta na kome se ništa nije dešavalo, sem što je postao stecište za narkomane i beskućnike.\nKonačno, aprila 2013. godine radovi se ponovo nastavljaju i to zahvaljujući angažovanju pokrajinske vlasti. Pre toga zgrada je preprojektovana, svedena na razumnije okvire, te je površina sa prvobitno planiranih 16 hiljada smanjena na oko deset hiljada kvadrata.\nOd tada je rekonstruisan i kompletno završen stari deo, sa prepoznatljivim stubovima, simbolima Subotice. Urađen je deo električne i mašinske instalacije, zgrada je pod krovom, a kao što smo rekli, do kraja pete faze, otpilike do septembra, biće postavljeni svi prozori i svetlarnici, i biće sređene fasade ka Korzou i Zelenoj fontani. Izvođač radova je konzorcijum okupljen oko „SMB gradnje“.\nPo rečima Blau Petera, direktora Direkcije za izgradnju grada, zaključno sa petom fazom radova, do sada je u izgradnju zgrade subotičkog teatra uloženo oko 830 miliona dinara.\n- Svako ko gradi kuću zna da je, kad se završi izgradnja spolja, stavi pod krov, uradi fasada, postave vrata i prozori, to tek oko 40 odsto posla – objašnjava Blau Peter.\n- Unutrašnji radovi su mnogo skuplji i zahtevniji. Po nekim procenama za kompletan završetak zgrade trebaće još otprilike 1.3 milijarde dinara. Naravno, varijacije su moguće, naročito što scenska tehnika pojeftinjuje pa je moguće da ta suma bude malo manja.\nDo sada je 32% sredstava obezbedila Republika, putem NIP-a i Ministarstva kulture, 62% Pokrajina, putem Fonda za kapitalan ulaganja, a 7% Grad Subotica.\nKada će Subotičani pogledati prvu predstavu u novoj zgradi, niko ne može sa sigurnošću da kaže, niti se usuđuje da daje neke procene.\n- Sve zavisi od dinamike obezbeđivanja finasijskih sredstava, kako bude bilo novca, tako će se i raditi. Važno je napomenuti da unutrašnje uređenje 2.470 kvadrata komercijalnog prostora neće biti iz budžetskih sredstava i ostaje da se vidi kako se to rešiti – dodaje Blau.


Turistička zajednica KS sufinansira projekte kulture i umjetnosti Sarajeva – Biznis.ba\nTuristička zajednica KS sufinansira projekte kulture i umjetnosti Sarajeva\nobjavljeno 05. dec 2018. u 14:16\nTuristička zajednica Kantona Sarajevo potpisala je ugovore o donaciji s intitucijama kulture i umjetnosti u Sarajevu, a s ciljem unapređenja njihovog rada i očuvanja kulturno-istorijskog naslijeđa Bosne i Hercegovine.\nRiječ je o Zemaljskom muzeju BiH, Historijskom muzeju BiH, Narodnom pozorištu Sarajevo i Sarajevskoj filharmoniji.\nDirektor Zemaljskog muzeja Mirsad Sijarić izrazio je zadovoljstvo zbog potpisivanja ugovora sa Turističkom zajednicom KS, posebno jer su prepoznali dugogodišnji problem dotrajalih električnih instalacija koje su stare četrdesetak godina i ozbiljno ugrožavaju vrijedne eksponate ovog muzeja.\n– Pored obnove instalacija, ova donacija će omogućiti i kvalitetan vanjski vizuelni identitet muzeja i siguran sam uveliko pomoći u daljem radu Zemaljskog muzeja, kao veoma značajnoj instituciji kulture BiH – rekao je Sijarić.\nNaida Sijerčić je u ime Historijskog muzeja BiH zahvalila Turističkoj zajednici KS na vrijednoj donaciji koja će ovom muzeju pomoći da riješi dugogodišnji problem grijanja muzeja, i na taj način sačuva fond s više od 400.000 predmeta, među kojima su i brojni rariteti.\nDirektor Narodnog pozorišta u Sarajevu Izudin Bajrović izjavio je kako “ovim sufinansiranjem počinje saradnja kulture i turizma koja će doprinjeti jačanju kvaliteta programskog sadržaja Narodnog pozorišta i oživljavanja ljetne sezone u Pozorištu kada Sarajevo posjećuje najviše turista”.\nDirektor Sarajevske filharmonije Samir Lokvančić kazao je da i Sarajevska filharmonija kao i većina institucija kulture ima problem finansijskih sredstava, te da će “ova značajna finansijska sredstva koja će dobiti prvi put od Turističke zajednice KS pomoći jačanju programskih sadržaja filharmonije i omogućiti više koncerata u BiH”.\nPredsjednik Turističke zajednice KS Midhat Hubijar kazao je da je jedna od prvih aktivnosti po njegovom dolasku na čelo Turističke zajednice bila analiziranje potreba ustanova kulture i umjetnosti grada Sarajeva.\n– Složili smo red prioriteta i upravo jedan od prvih sastanaka koje sam održao je bio sa direktorom Zemaljskog muzeja, sa ciljem da riješimo probleme jedne tako značajne ustanove za grad Sarajevo i cijelu BiH. Siguran sam da će sufinansiranje ovih ustanova ojačati i turističku ponodu Sarajeva i pomoći razvoju kulture i turizma našeg grada. Ovo je prvi put da Turistička zajednica KS učestvuje sa finansijskim sredstvima u pomoći u radu značajnih ustanova za grad Sarajevo i ujedno i prilika da se i ostali uključe u podršku razvoju kulture, umjetnosti i turizma Sarajeva i BiH – izjavio je Hubijar.\nTuristička zajednica KS će i dalje shodno svojim mogućnostima nastaviti sa promocijom Sarajeva, jačanjem kulture i umjetnosti kao značajnim segmentom razvoja turizma i podržavanjem svih projekata koji će potencijalnim turistima uljepšati i obogatiti boravak u našem gradu, saopćeno je iz Turističke zajednice KS.


SDA: Biće revizije tužbe protiv Srbije – Zvornik Danas\nNaslovna/naslovna/SDA: Biće revizije tužbe protiv Srbije\nSARAJEVO – Predsjednik SDA Bakir Izetbegović rekao je danas nakon sjednice stranačkog Predsjedništva da će biti revizije tužbe BiH protiv Srbije za agresiju i genocid, piše Glas Srpske.\n– Reviziju treba da pokrene agent BiH Sakib Softić u procesu pred Međunarodnim sudom pravde u Hagu i u tome će mu pomoći pravni eksperti – kazao je Izetbegović, koji je i bošnjački član Predsjedništva BiH.\nNajavio je da će biti održani i razgovori sa vjerskim liderima iz Islamske zajednice, pravnim ekspertima i akademskom zajednicom.\n– Revizija nije usmjerena protiv srpskog naroda u RS i Srbiji, ali ne smijemo ostati nijemi na ono što je Miloševićev režim počinio u BiH – kazao je Izetbegović.\nNa pitanje da li će se pokretanje revizije tužbe odraziti na ionako složenu političku situaciju, Izetbegović je kazao da hoće i da će BiH biti suočena sa najvećom postdejtonskom krizom.\nMeđunarodni sud pravde u Hagu odbacio je u februaru 2007. godine kao neutemeljenu tužbu BiH protiv SR Jugoslavije, odnosno Srbije za agresiju i genocid. Tom je presudom ujedno ostavljena mogućnost BiH da u roku od deset godina pokrene postupak njene revizije ako u tom periodu prikupi i podnese nove dokaze kojima bi poduprla svoju tužbu. Novih dokaza, međutim, nema, ali bošnjački lideri ne odustaju od revizije.\nIzetbegović smatra da bi reviziju postupka trebalo pokrenuti nakon osuđujuće presude bivšem predsjedniku RS Radovanu Karadžiću, kojeg je Haški tribunal lani proglasio krivim za ratne zločine i osudio na 40 godina zatvora iako ona još nije pravosnažna. Izetbegović je Softiću ranije već dao ovlašćenje da sam odluči o ovom pitanju, ali je Softić nedavno poručio da ne želi sam da donese odluku.\nPredsjedavajući Predsjedništva BiH Mladen Ivanić u više je navrata upozorio da u BiH nema saglasnosti u vezi sa revizijom tužbe, da ona nema legitimitet BiH i nema nikakvih šansi da prođe. Istakao je da tužbu pokušavaju pokrenuti Bošnjaci, a ne BiH. On je lani sudu u Hagu uputio pismo u kojem je naveo da nema osobe koja u ime BiH može pokrenuti reviziju, jer nema odluke BiH.\n– Dva člana Predsjedništva su rekla da su protiv, a jedan pokazuje da je kao za – naglasio je Ivanić i podsjetio da se mora desiti neka nova činjenica ne starija od šest mjeseci bi revizija bila prihvaćena, što se nije desilo.\nPredsjednik RS Milorad Dodik rekao je ranije da je neprihvatljivo pokretanje revizije i da te aktivnosti treba odmah obustaviti.\n– Nema jedinstvenog stava Predsjedništva BiH o ovom pitanju i zbog toga tužba ne može da ode iz BiH. Izetbegović pokušava da pošalje poruku u ime BiH, a Bakir nije BiH. On je samo bošnjački član Predsjedništva. Tužba BiH prema Srbiji je još jedna bošnjačka inicijativa i kao takvu je treba gledati – rekao je Dodik.\nHrvatski član Predsjedništva BiH Dragan Čović je istakao nedavno da nikome ne trebaju aktivnosti u vezi sa revizijom tužbe i da je jasno da bi to moglo donijeti štetu BiH i odnosima sa susjedima.\nBakir Izetbegović je rekao da poziv predsjedniku Srbije Tomislavu Nikoliću, koji ovog mjeseca treba da dođe u prvu zvaničnu posjetu Sarajevu, i dalje ostaje otvoren.\n– Na Nikoliću je da odluči da li će doći ili neće – kazao je Izetbegović.\nNikolićeva posjeta Sarajevu jednom je već otkazana, jer je to tražio Izetbegović zbog hapšenja ratnog komandanta Armije RBiH u Srebrenici Nasera Orića, optuženog za ratne zločine nad Srbima na osnovu potjernice iz Srbije.\nbih napad na srbiju revizija tužbe sda srbija


Jedro | Bar, Crna Gora - Pajović: Naša spremnost za saradnju regionalnim vodovodom je jednostrana\nPajović: Naša spremnost za saradnju regionalnim vodovodom je jednostrana\nDirektor DOO „Vodovod i kanalizacija” Bar Zoran Pajović reagovao na izjavu za javnost direktora JP „ Regionalni vodovod Crnogorsko primorje” Gorana Jevrića opaskom da ga podsjeća na „pogrebnika koji se svakodnevno interesuje za zdravlje ljudi samo da bi utvrdio hoće li imati posla“.\n„Od mojeg izbora za izvršnog direktora DOO „Vodovod i kanalizacija” Bar u više navrata sam i u međusobnoj komunikaciji i saopštenjima za javnost iskazivao želju i spremnost za korektnom i sadržajnom saradnjom sa direktorom JP „Regionalni vodovod Crnogorsko primorje” g-dinom Jevrićem“, navodi se u odgovoru izvršnog direktora ViK Bar Zorana Pajovića.\n„Sva ta htjenja su, međutim, više je nego očigledno, bila jednostrana. Za ovo kratko vrijeme mojeg vršenja funkcije izvršnog direktora DOO „Vodovod i kanalizacija” Bar stekao sam čak utisak da mu danonoćna zabrinutost za probleme u vodosnabdijevanju Bara otežava i obavljanje poslova direktora JP „ Regionalni vodovod Crnogorsko primorje”. A ta zabrinutost se iskazuje i mjeri jedino i isključivo količinom vode koju preuzimamo iz sistema regionalnog vodovoda. Podsjeća me prosto na pogrebnika koji se svakodnevno interesuje za zdravlje ljudi samo da bi utvrdio hoće li imati posla“, dodaje se u saoštenju.\nIzvršnog direktora ViK Bar Zoran Pajović ukazao je na, kako je naveo nepobitne činjenice:\n„Sadašnji tehnički uslovi vodovodnog sistema Bara omogućavaju preuzimanje vode iz sistema regionalnog vodovoda samo u rezervoaru Šušanj iz kojeg se preuzeta voda može distribuirati jedino u centar grada i prigradska naselja i visinske zone ( 40 -50 m nadmorske visine). Ta voda, nažalost, ne može da se distribuira u višim zonama Zelenog pojasa, Gornjeg Šušnja i Ilina, kao ni u Sustašu, Podsustašu, Mandarićima, djelovima Ahmetovog brijega i Bjeliša, St. Baru, najvećem dijelu Polja, Zaljevu, naravno ni u Sutomoru i Čanju, pa ma koje količine vode da se uzimaju iz tog sistema“, saopštio je Pajović.\nOn je objasnio da je otežavanjuća okolnost ovih dana i havarija na izlaznoj čeličnoj cijevi 400mm iz rezervoara Šušanj, zbog čega ovaj rezervoar trenutno faktički nije u funkciji.\n„DOO „Vodovod i kanalizacija” čini sve u granicama svojih objektivnih mogućnosti da nabavi novu čeličnu cijev i ovaj izuzetno značajni rezervoar za vodosnabdijevanje grada što prije stavi u funkciju.\nInače, ukupne minimalne ugovorene količine vode iz sistema regionalnog vodovoda za 12 mjeseci u 2015 i 2016 godini su bile 1.030.000 m³, a za šest mjeseci u 2017 godini je ugovorena količina od 1.034.000 m³ vode ili 4.000 m³ više, tako da uzimanje samo juna mjeseca kao nekog pokazitelja ne može biti ništa drugo do jeftini i neprimjerni pokušaj uznemiravanja neinformisane javnosti“, poručio je Pajović.\nOn je na kraju saopštenja ukazao da će DOO „Vodovod i kanalizacija” Bar „učiniti sve da, koliko to dozvoljavaju sadašnje tehničke mogućnosti, vodosnabdijevanja građana i gostiju bude što je moguće bolje i kvalitetnije i istovremeno ne prihvatim da bilo ko može biti odgovorniji pa samim tim ni zabrinutiji za vodosnabdijevanje Bara od mene kao izvršnog direktora ovog privrednog društva“.


Jeftini letovi iz Šri Lanke do Češke - Avio karte Šri Lanka Češka - eSky.rs\nAvio karte iz Šri Lanke do Češke\nPretražite letove iz Šri Lanke do Češke\nProverite najbolje prilike za letove iz Šri Lanke do Češke\nKada rezervisati letove do Češke\nZa rutu iz Šri Lanke do Češke nema direktne veze\nNajkraći letovi s presedanjem traju oko 13h 35min.\n✔ Postoje li posebne ponude za letove iz Šri Lanke do Češke na eSky.rs?\n✔ Mogu li se pobrinuti za osiguranje prilikom rezervacije leta iz Šri Lanke do Češke?\n✔ Ako rezervišem let iz Šri Lanke do Češke, mogu li da rezervišem ujedno i smeštaj?\n✔ Koje avio-kompanije nude letove iz Šri Lanke do Češke?\nBudite sigurni, da na eSky.rs ponuda letova iz Šri Lanke do Češke uključuje ne samo niskotarifne avio-kompanije, već i one koje su specijalizovane za visoki standard.\nPopularne avio kompanije na ruti Šri Lanka - Češka


Generalni sekretar NATO-a Jens Stolteberg poručio je da je Severnoatlantska alijansa posvećena misiji KFOR, koja obezbeđuje bezbedno okruženje i slobodu kretanja na Kosovu Metohiji. Predsednik Aleksandar Vučić kaže da je Stoltenberg, u vezi sa… »\nVučić i Stoltenberg posle sastanka u Briselu: Srbija ostaje vojno neutralna, KFOR ostaje na KiM\nPredsednik Srbije Aleksandar Vučić razgovarao je danas u Briselu sa generalnim sekretarom NATO-a Jensom Stoltenbergom o saradnji dve strane i o misiji Kfora na Kosovu i Metohiji. Posle sastanka Stoltenberg je izjavio da su NATO saveznici u potpunosti… »\nVučić posle sastanka sa Stoltenbergom: Srbija vojno neutralna, KFOR ostaje na KiM (VIDEO)\nPredsednik Republike Srbije Aleksandar Vučić razgovarao je danas u Briselu sa generalnim sekretarom NATO-a Jensom Stoltenbergom. Oni su razgovarali o saradnji dve strane i o misiji Kfora na Kosovu i Metohiji. Posle sastanka na zajedničkoj konferenciji… »\nVučić: Stoltenberg dao jasan odgovor o važnosti Kfora\nBRISEL: Predsednik Srbije Aleksandar Vučić rekao je danas da je zadovoljan razgovorima koje je imao sa generalnim sekretarom NATO Jensom Stoltenbergom koji je dao jasan odgovor o očuvanju mira i stabilnosti. "Imali smo odredenih pitanja o odredenim… »\nPredsednik Srbije Aleksandar Vučić obratio se iz Brisela posle sastanka sa generalnim sekretarom Alijanse Jensom Stoltenbergom u sedištu NATO. Na agendi bilateralnog sastanka našli su se politički dijalog, partnerski i praktični mehanizmi saradnje… »\nPredsednik Srbije Aleksandar Vučić obraća se iz Brisela posle sastanka sa generalnim sekretarom Alijanse Jensom Stoltenbergom u sedištu NATO. Na agendi bilateralnog sastanka našli su se politički dijalog, partnerski i praktični mehanizmi saradnje… »\nFoto: Printscreen Posle sastanka, Vučić i Stoltenberg su se obratili javnosti na konferenciji za medije. Stoltenberg je izjavio da su NATO saveznici u potpunosti posvećeni KFOR-u. Generalni sekretar NATO-a rekao je da se raduje budućoj saradnji sa… »\nAnalitičari iz Gračanice: Non-pejper željen ali nerealan\nGRAČANICA - Navodi o non-pejper predlogu čiji su se detalji pojavili u nemačkoj štampi, za Srbe na KiM sunerealniako se uzme u obzirraspoloženje albanske javnosti, ocenjuju poznavaoci prilika u pokrajini. Prema njihovom mišljenju ovaj predlog bi… »\nPredsednik Skupštine Srbije Ivica Dačić je danas na sastanku sa šeficom Kancelarije Ujedinjenih nacija u Beogradu (UNOB) Mari Jamšitu, istakao da je važno da UNMIK i KFOR ostanu na Kosovu. „Rad Kancelarije UN je od izuzetnog značaja za Srbiju… »\nDačić: “Važno da UNMIK i KFOR ostanu na KiM…”\nPrintscreen/YouTube/Al Džazira (Beta) – Predsednik Skupštine Srbije Ivica Dačić je danas na sastanku sa šeficom Kancelarije Ujedinjenih nacija u Beogradu (UNOB) Mari Jamšitu, istakao da je važno da UNMIK i KFOR ostanu na Kosovu. “Rad… »\nBlic pre 28 minutajoš 1 povezana\n"SAD: su pisale istoriju krvavim rukama" Erdogan uputio opasnu kritiku Bajdenu zbog prodaje oružja Izraelu


APLIKACIJA ”INCLUSIO” USKORO DOSTUPNA GRAĐANIMA\nIzvor: obrenova.rs/Lokalne novine | Obrenovac, 26.05.2022.\nInkluzija sistem novi je program koji je instaliran u opštini Obrenovac i koji je namenjen osobama sa invaliditetom\nNaime, apilkacija ”Inclusio” biće dostupna svim građanima sa invaliditetom sa idejom da im pomogne u prilaženju javnim objektima.\nDirektor i osnivač firme ”Inkluzija” Bojan Martinović rekao je, da je aplikacija namenjena ljudima sa svim tipovima invaliditeta.\n– Opština Obrenovac može biti primer objekta koji je posećen od strane osoba sa invaliditetom, koji bi možda imali problem da tom objektu priđu ili da dozovu pomoć. Ukoliko pomislimo na druge objekte, kao što su banke, apoteke, Centri za socijali rad ili bilo koji drugi objekti na koje bi bili upućeni ljudi sa invaliditetom, ideja aplikacije je da ovi ljudi mogu biti sigurni da će im pomoć biti pružena – naveo je Martinović.\nKako ističe Martinović, aplikacija ”Inclusio” zamišljena je tako, da osobe sa invalidetom imaju mogućnost da podese svoj lični profil, gde će navesti potrebnu pomoć, a potom videti i lokacije na kojima je sistem aktivan.\n– Kada osoba sa invaliditetom stigne na lokaciju gde joj je neophodna pomoć, potrebno je da u apikaciji samo označi da je došao i da mu je pomoć potrebna. Osoba koja je zaposlena u objektu će dobiti notifikaciju na našem sistemu koji je instaliran na tablet uređaju i videće sve podatke osobe koja se nalazi ispred objekta. Dakle, nije potrebno da osobe sa invaliditetom dodatno objašnjavaju svoj problem, te nema bojazni da li će ih neko primetiti i da li će u gužvi ljudi moći da pronađu osobu koja treba da im pruži pomoć – objasnio je Martinović.\nOn je ovom prilikom naglasio da je aplikacija razvijena, te da se očekuje verifikacija, nakon koje će biti dostupna svim korisnicima.


Tom Ridge: SAD i EU blizu postizanja sporazuma o dodavanju novog sigurnosnog detalja - 2003-10-29\nMinistar za unutarnju sigurnost Tom Ridge kaže da su Sjedinjene Države i EU blizu postizanja sporazuma o dodavanju novog sigurnosnog detalja na pasoše u nastojanju da se osujete teroristi. Gospodin Ridge je to saopćio danas u Berlinu nakon susreta sa njemačkim ministrom unutarnjih poslova, Otom Schilijem.\nDvojica ministara su se složili o potrebi stavljanja otisaka prstiju na pasoše, kako bi se bolje utvrdio identitet putnika njihovim provjeravanjem u bazi podataka.\nAmerički zakon koji je donesen nakon terorističkih napada 11 septembra zahtijeva od 27 zemalja da na pasoše koje izdaju svojim gradjanima dodaju otiske njihovih prstiju, ili u suprotnom podlježu viznom režimu.\nNjemački ministar je podržao ideju o biometričkim podacima na njemačkim pasošima, ali je rekao da bi standardi trebali biti isti za sve zemlje, kako bi se izbjegla konfuzija prilikom putovanja svijetom.\nGospodin Ridge je rekao da Washington ne traži duple standarde i da amerikanci koji putuju u inostranstvo treba da podlježu istom stepenu provjeravanja kao i posjetioci Sjedinjenih Država.\nMinistar Ridge je rekao da Sjedinjene Države i EU trebaju voditi u postavljanju medjunarodnih standarda za biometriju, kao što je tehnologija facijalnog i prepoznavanja zjenice oka.


Marbo Product i Ministarstvo prosvjete i kulture RS uručili prvu donaciju lopti\nKao dio donacije namjenjene svim osnovnim školama na teritoriji BiH, kompanija MARBO, danas je uručila prvu donaciju lopti za fudbal u osnovnoj školi “Vasa Čubrilović” u Gradišci. U okviru kampanje brenda Chipsy “Pokaži fudbalsku strast” više od 15.000 lopti stići će do svih učenika osnovnih škola u regiji, a samim tim i do učenika 600 osnovnih škola u Republici Srpskoj. Donacija se realizuje uz podršku Ministarstva prosvjete i kulture RS.\n“Naš brend Chipsy kroz svoju novu kampanju ‘Pokaži fudbalsku strast’, pred svjetsko prvenstvo u fudbalu želi da promoviše zdrav navijački duh kao i da potakne, prije svega mlade, da prepoznaju istinske sportske vrijednosti. Naravno, sve to treba da rezultira time da se što više mladih motiviše za bavljenje sportom, a krajnji cilj je zdrav rast i razvoj djece i omladine. Upravo zbog toga sam izuzetno radostan što su važnost našeg projekta prepoznali Ministarstvo prosvjete i kulture RS, kao i istaknute ličnosti iz svijeta sporta. Jedan od njih je proslavljeni fudbalski reprezentativac Srbije, Dejan Stanković. Želim našim đacima da postanu najbolji ambasadori sporta, fer pleja i timskog duha, u tome će im sigurno pomoći i naše lopte i nadam se, da će ih što više koristiti”, istakao je Igor Grbić, komercijalni menadžer za Bosnu i Hercegovinu, PepsiCo Zapadni Balkan.\nSledeći članak: Znate li kojem dijelu muškog tijela naviše prija ženski dodir?


U Šapcu se otvara pogon italijanske kompanije Pasubio | Gde Investirati\nItalijanska kompanija Pasubio otvara pogon u Šapcu, gde će za izradu kožnih sedišta za luksuzne automobile zaposliti 500 Šapčana, a klijenti, za koje ova kompanija radi su Lamborghini, Porsche, Jaguar, Ferrari, BMW i Bentley.\nKompanije Pasubio potpisala je ugovor sa firmom Alliance One Tobacco o kupovini hale od 5000 metara kvadratnih u Šapcu, u kojoj će pokrenuti proizvodnju.\nMala firma italijanske porodice Preto, osnovana 1955. godine, danas je jedan od ključnih igrača na međunarodnom tržištu za preradu kože. Do sada su proizvodili samo u Italiji, a u Šapcu, kao prvom mestu u kom će poslovati van svoje zemlje, će odmah zaposliti 200, a u naredne tri godine još 300 Šapčana.\nLuca Pretto, vlasnik firme Pasubio, ističe da su obišli celu Srbiju u potrazi za mestom idealnim za svoju investiciju, a da je Šabac zbog svoje geografske pozicije i odgovarajuće hale bio najbolji izbor.\nPrevious Evropske berze nadoknađuju gubitke\nNext Evropska komisija razmatra predlog za jedinstvene evropske putarine


Idea karavan ponovo u misiji ostvarivanja dečijih snova | Idea\nIdea karavan ponovo u misiji ostvarivanja dečijih snova\nKako bi uskršnje praznike učinila lepšima, IDEA je odlučila da ponovo pokloni ljubav i pažnju deci bez roditeljskog staranja i bar na jedan dan učini da njihovi snovi postanu stvarnost. U jednom danu, u četvrtak 28. aprila, IDEIN tim podelio je gotovo 500 poklon paketića deci koja se nalaze u Domu u Zvečanskoj ulici u Beogradu i SOS Delijem selu u Sremskoj Kamenici.\nIgra, pokloni i radost deljenja obeležili su dan koji su zaposleni IDEE proveli u druženju sa decom. Za mališane je pripremljen niz uskršnjih aktivnosti - farbanje 3D jaja, sakupljanje jaja u parku, trka skakanjem u džakovima, takmičenja u tucanju jaja, kao i druženja sa pilićima i zečevima, na šta su mališani odreagovali sa velikom radošću.\nVeliko srce zaposlednih u IDEI i želja da deci od malih nogu ulije poverenje i veru da se snovi ostvaruju, učinila je da uskršnji karavan postane stvarnost i probudi radost u srcima ovih mališana. Još jedan cilj ove kompanije je ispunjen, a to je da usreći druge i doprinese tome da se deca kroz život raduju i velike snove sanjaju.


M&I Systems - Entersoft » M&I Systems\nM&I Systems, Co. je dugogodišnji partner kompanije Entersoft S.A. u oblasti CRM (Customer Relationship Management). Entersoft S.A, čije je sedište u Atini, osnovali su 2002. godine renomirani stručnjaci na polju IT-a.\nEntersoft S.A. je vodeća kompanija za softverske aplikacije za mala i srednja preduzeća, kao i departmane velikih preduzeća u Jugoistočnoj Evropi. Kompanija poseduje zavidnu listu klijenata koji im poklanjaju poverenje u obavljanju svakodnevnih operativnih poslova, pronalaženju efektivnih i efikasnih poslovnih rešenja i donošenju bitnih upravljačkih odluka. Entersoft S.A. rešenja su uspešno implementirana u mnogim organizacijama, a posebno u privrednim preduzećima, u Grčkoj, Bugarskoj, Rumuniji, na Kipru, Saudijskoj Arabiji i Srbiji.\nMisija kompanije je da obezbedi širok spektar inovativnih integrisanih softverskih rešenja za svakog klijenta, a visokim kvalitetom usluge obezbeđuje adekvatna i optimalna rešenja neophodna za uspešno poslovanje svojih klijenata.


- Ako ih daju, onda ćemo ponovo otvoriti škole, ugostiteljske objekte. U suprotnom, moraćemo ostati pri postojećim merama - rekao je Dodik danas novinarima u Banjaluci.\n- Kada se očekivalo da će epidemija početi da jenjava, ona se ponovo razbuktala - napomenuo je Dodik i dodao da treba ponovo naći način da se zdravstveni radnici motivišu da rade.\nPrema njegovim rečima, najveća pomoć i zdravstvenim radnicima i svim građanima je pridržavanje predloženih epidemioloških mera, od održavanja distance i higijene, do smanjenja okupljanja.\nŽUTI METEOALARM ZA BiH Olujno nevreme u Mostaru obaralo stabla, nekoliko sela celu noć bilo bez struje\nOlujno nevreme sinoć je zahvatilo područje Mostara. U naseljima Bijeli Brijeg, Bare, Luka, te u Zagrebačkoj ulici porušena su stabla, koja su mostarski vatrogasci uklanjali tokom noći, a nastavili i jutros.


U čast najboljem bh. sportisti: Kup BiH mijenja ime u Kup Mirza Delibašić\nKategorija: Košarka\t Kreirano: Srijeda, 26 Prosinac 2018 01:44\t Napisao/la Vidiportal.ba\nUpravni odbor Košarkaškog saveza BiH donio je odluku da Kup Bosne i Hercegovine od sezone 2018/19. nosi naziv Kup Mirze Delibašića.\nIz KS BiH su se zahvalili porodici jednog od najboljih sportisa BiH u istoriji što su dozvolili da se koristi ime Mirze Delibašića.\n“Smatram da je inicijativa ljudi iz KS BiH da daju ime Kupu po Mirzi Delibašiću dobra. Ime najboljeg sportiste svih vremena tu i pripada i trebalo bi takmičenju dati na važnosti i prestižu. Neka budući osvajači s ponosom taj trofej čuvaju u svojim vitrinama, na taj način čuvajući od zaborava Kinđetov lik i djelo“, kazao je Danko Delibašić, Mirzin sin za zvaničnu internet stranicu KS BiH.\n“Trebaju biti ponosni i sretni što će u njihovim vitrinama stajati trofej sa Kinđetovim imenom i prezimenom”, izjavio je Teletović.\nMirza Delibašić, rođen je 5. januara 1954. godine u Tuzli, a preminuo je 8. decembra 2001. u Sarajevu. Tokom karijere nastupao je za tuzlansku Slobodu, sarajevsku Bosnu i Real Madrid. Sa Bosnom je 1979. godine osvojio naslov šampiona Evrope. Bio je reprezentativac SFR Jugoslavije s kojom je bio šampion svijeta (1979. godina) i dva puta Evrope (1975. i 1977.) te olimpijski pobjednik (1980.).


Francuska: Ambiciozni "Klimatski plan" - ecofeminizam\nFrancuska: Ambiciozni „Klimatski plan“\nFrancuska planira da prodaju automobila na dizel i benzin obustavi do 2040. godine u okviru ambicioznog „Klimatskog plana“ s ciljem da smanji emisiju gasova sa efektom staklene bašte, izjavio je danas ministar ekologije Nikola Ilo, piše beta.\n„Obustavljanje prodaje automobila na benzin i dizel planirano je do 2040. godine“, rekao je Ilo i dodao da takve planove imaju i druge evropske zemlje, medju kojima Norveška i Holandija.\n„Klimatski plan“, predstavljen, obećao je novi predsednik Francuske Emanuel Makron u junu, kao ofanzivan odgovor na odluku SAD da se povuku iz Medjunarodnog sporazuma o klimatskim promenama.\nIlo je rekao da Francuska do 2050. godine želi da postane „neutralna“ po emisiji ugljeničnih gasova.\nIlo je rekao da Francuska do 2050. godine želi da postane „neutralna“ po emisiji ugljeničnih gasova, što je do sada najambiciozniji plan u oblasti zaštite životne sredine. Francuska je vodeći proizvodjač električnih vozila koja se prodaju u Evropi, a posebno se dobro prodaje „Renoov“ model „Zoe“.\nŠvedski proizvođač „Volvo“ objavio je u sredu da će 2019. uvesti nekoliko električnih ili hibridnih modela, najavljujući „istorijski kraj“ za vozila samo s motorom sa unutrašnjim sagorevanjem.\nIpak, tržište za „čiste automobile“ električne ili s hibridnim pogonom, i dalje je veoma malo u Zapadnoj Evropi, gde je preko 95 odsto novih registrovanih vozila 2016. godine bilo na dizel (49,5 odsto) ili benzin (45,8 odsto), po podacima Udruženja evropskih proizvođača automobila (ACEA).\nAutomobili koji su 100 odsto električni, „na putu su da osvoje masovno tržište“, rekla je Kristina Bu, iz Norveške asocijacije za električna vozila.\nOstale evropske zemlje, poput Poljske, traže da se poveća broj automobila „nulte emisije“: u toj zemlji u kojoj je dizel i dalje veoma popularan, Vlada je nedavno donela plan koji predvidja da 2025. godine u saobraćaju bude milion električnih automobila.\nEkološke NVO pozdravile su danas ambiciozne ciljeve „Klimatskog plana“ Francuske koji je predstavio ministar Ilo, ali su izrazile žallenje zbog izostanka mera već sada.\nZa sada, Vlada je samo najavila „bonus“ nepoznate visine kao pomoć domaćinstvima s niskim primanjima da dizel automobil stariji od 1997. ili benzinski, stariji od 2001. godine, zamene za „čist“ novi ili polovni.\nautomobili, dizel, emisija CO2, Francuska, klima, unutrašnje sagorevanje\n← Planeta je u opasnosti – Budućnost je počela\nZa EU standarde oko 15 milijardi evra →


Slučaj Topčider: Čemu služi Tužilaštvo | Insajder\nSlučaj Topčider: Čemu služi Tužilaštvo\nViše javno tužilaštvo nema odgovor na pitanje Insajdera zbog čega u slučaju pogibije dvojice gardista u Topčideru, ni posle četiri godine, nije postupilo po odluci Ustavnog suda.\nU odluci Ustavnog suda iz januara 2013. se navodi da je gardistima povređeno pravo na život, a porodicama pravo na pravično suđenje. To je još tada značilo da postupak predugo traje.\nNa pitanje Insajdera koji su razlozi za to što Više javno tužilaštvo već skoro četiri godine ignoriše odluku Ustavnog suda, iz Tužilaštva je stigao odgovor da ne mogu da iznose detalje jer je slučaj u predistražnom postupku.\n„Sve informacije koje smo po zakonu mogli da Vam damo u vezi s ovim postupkom mi smo Vam dali“, navodi se u odgovoru Tužilaštva.\nOdgovarajući na pitanje u kojoj je fazi postupak u slučaju gardista koji su ubijeni još pre 12 godina, iz Višeg javnog tužilaštva su nam pre mesec dana rekli da su „do danas preduzete brojne radnje, saslušani svedoci“, a da se rad na ovom predmetu nastavlja.\nU Višem javnom tužilaštvu osam godina traje predkrivični postupak, i to protiv NN lica za krivično delo napada na vojno lice u vršenju službe. To znači da istraga ni 12 godina od pogibije gardista nije ni počela.\nUstavni sud: Omogućiti pravično suđenje\nUstavni sud je u januaru 2013. doneo odluku da je gardistima povređeno pravo na život, a porodicama pravo na pravično suđenje. Time je praktično konstatovao da je obaveza Javnog tužilaštva i suda da delotvorno sprovedu postupak i utvrde kako je došlo do ubistva vojnika Dražena Milovanovića i Dragana Jakovljevića 2004. ispred tajnog objekta Karaš u kasarni Topčider.\nGoran Ilić, sudija Ustavnog suda, rekao je u emisiji Insajder bez ograničenja: Vojna pravila igre da je ovakva odluka doneta jer je slučaj predugo u početnoj fazi postupka.\n12 godina bez zvanične istrage ubistva gardista\nU emisiji Insajder bez ograničenja: Vojna pravila igre izneti su brojni dokazi o propustima u istrazi koju je 2004. vodila vojna istražna komisija.\nTela gardista nađena su ispred tajnog objekta Karaš kasarne Topčider. I pored toga što je Milovanović, dok je još bio živ, rekao da je na njih pucao neko iznutra, istraga o tome ko je sve bio zaposlen u tajnom objektu Karaš, šta se sve tu nalazilo, ko bi eventualno imao motiv da puca na vojnike koji su bili na straži - nije vođena. Objekat Karaš tog dana uopšte nije pretresan, zaposleni civili u vojnom objektu nisu ispitani niti su uzete parafinske rukavice od svih. Potpuno nezapaženo prošli su i detalji o pikapu i čoveku kog su videla čak tri svedoka, radnici Gradskog zelenila.\nPrema nalazima vojne istrage, prvo je, nekoliko dana posle tragedije, saopšteno da je Milovanović pucao na Jakovljevića, pa izvršio samoubistvo. Posle mesec dana saopšteno je obrnuto, da je Jakovljević pucao na Milovanovića, pa izvršio samoubistvo tako što je sebi pucao u kukove.\nNakon takvog zaključka vojne komisije, a pod pritiskom javnosti , Vrhovna komanda Vojske odlučuje da se osnuje Nezavisna komisija koju su činili eksperti i predstavnici tadašnjeg državnog vrha. Na osnovu istih dokaza kojima je raspolagala i Vojna komisija, Nezavisna državna komisija utvrdila je da su gardisti ubijeni i da nalazi Vojne istrage nisu tačni.\nPosle zaključka Nezavisne komisije da su gardisti ubijeni, nadležne institucije u Srbiji zahtevale su dodatna veštačenja. Balističko veštačenje uradio je FBI, koji je takođe utvrdio da su gardisti ubijeni. Isti zaključak donet je i nakon superveštačenja koje je po zahtevu Okružnog suda u Beogradu uradilo Ministarstvo pravde SAD.\nLjubiša Dragović, forenzički patolog koji je izvršio superveštačenje u SAD, rekao je u intervjuu za Insajder da je izveštaj Okružnom sudu u Beogradu dostavio još 2008, a iako je očekivao da će tokom istrage biti pozvan da argumentuje svoje nalaze, što je uobičajno, to se nije dogodilo.\n„Istraga mora da se završi prvo da bi se to predstavilo nekoj instanci koja će da izvrši krivično gonjenje. Bez toga sve je ovo uzaludno, sve je ovo mlaćenje prazne slame“, rekao je Ljubiša Dragović za Insajder.\nGardisti Dražen Milovanović i Dragan Jakovljević poginuli su 5. oktobra 2004. Istraga o njihovoj pogibiji nije ni počela.\nSve ovo ukazuje na činjenicu da nadležne institucije u Srbiji godinama samo nalaze načine da se ceo slučaj zaboravi i zataška.


Bez CSR-a, nema napretka društva - Bizlife.rs\n11:37 Beograd, 06.06.2019.\nPitanja od najvećeg značaja za društvenu zajednicu integrisana su u sve poslovne procese kompanije Mozzart još od njenog osnivanja, čime najveći priređivač igara na sreću u jugoistočnoj Evropi doprinosi ne samo društveno-ekonomskom razvoju već i razvoju održive korporativne kulture u privrednom ambijentu.\nKada je odgovornost preduzeća za njihov uticaj na okruženje postala sastavni deo savremenog ekonomskog modela, mnoge kompanije okrenule su se stvaranju zajedničke vrednosti, u većoj ili manjoj meri, ali su samo najbolji shvatili da društveni angažman mora biti inkorporiran u sve aspekte poslovanja.\nOsim fer poslovne prakse, koja podrazumeva etičko ponašanje kompanije prema svim njenim partnerima, državnim ustanovama i potrošačima, s jedne strane, i poštovanja i unapređenja radnih prava svojih zaposlenih, s druge strane, kompanije koje su uvidele dugoročne prednosti korporativne odgovornosti fokusirale su se na interakciju sa lokalnom zajednicom, pridajući joj strateški i partnerski značaj.\nKao jedna od takvih, kompanija Mozzart, iz godine u godinu, dokazuje ne samo da ne postoji segment društva u kom nema prostora za unapređenje njegovog kvaliteta već i da bez takvog odnosa prema zajednici nema napretka društva, ali ni rasta same kompanije.\nBudući da spada u privredne subjekte koji su svojim rezultatima preuzeli ulogu faktora podizanja svesti u poslovnom svetu, nešto najbliže receptu za uspeh što bi Mozzart, kao regionalni lider u priređivanju igara na sreću, mogao da podeli sa drugim preduzećima jeste preslikavanje odnosa prema zaposlenima na teren društvene zajednice.\nNaime, tretirajući ulaganje u intelektualni kapital kao preduslov poslovnog uspeha i konkurentnosti na tržištu, Mozzart se na njemu pozicionirao kao kompanija koja prostor za povećanje produktivnosti zaposlenih vidi u podsticanju njihove motivacije, odnosno u kontinuiranom unapređenju uslova rada. Zaštitu prava radnika, na koju poslodavce obavezuje zakon, Mozzart je nadgradio njihovim stalnim usavršavanjem, što za posledicu ima izuzetan odziv najkvalitetnijih kadrova na svaki konkurs koji se raspiše u ovoj kompaniji. Kada je reč o prilikama za napredovanje, u Mozzartu se favorizuje jedino stručnost, zbog čega ovaj privredni gigant može da se pohvali pozicijom pri vrhu liste top 20 najvećih poslodavaca u zemlji.\nEfekte svoje poslovne politike na zaposlene kompanija Mozzart prenela je na lokalnu zajednicu uključivši njenu dobrobit u raspon svog delovanja, i to, konkretno, tako što je kroz saradnju sa ministarstvima odbrane, zdravstva i prosvete, MENSOM, Fondacijom NJ. K. V. princeze Katarine Karađorđević itd. pomogla više od 100 neprofitnih sportskih organizacija, na hiljade pojedinaca i desetine institucija koje se bave zbrinjavanjem najugroženijih članova društva, za koje je samo prošle godine Mozzart iz svog profita izdvojio skoro 25 miliona dinara.\nTako je u svojoj velikoj društveno odgovornoj akciji „Humanitarni tiket u podne”, koja je prerasla u regionalnu i iz Srbije se proširila i na Republiku Srpsku, Mozzart do sada ugostio više od 1000 poznatih kladilaca, koji su sastavljali plemenite tikete i donacije ostvarene kroz dobitne listiće usmerili na više od 70 adresa širom zemlje, na koje je stigla pomoć od preko 10 miliona dinara. Samo od početka ove godine među njima su se našli Udruženje za borbu protiv retkih bolesti kod dece „Život”, Fondacija „Zajedno za mlade – prof. dr Danica Grujičić”, Institut za kardiovaskularne bolesti „Dedinje”, Savez udruženja Srbije za pomoć osoba sa autizmom, Nacionalno udruženje roditelja dece obolele od raka (NURDOR), Opšta bolnica u Surdulici, Univerzitetska dečja klinika u Beogradu (Tiršova), UNICEF itd., čijim je korisnicima kompanija Mozzart znatno popravila kvalitet života.\n„KBC Zvezdara spada u najveće kliničke centre u Srbiji, a u Bolnici za ginekologiju i akušerstvo godišnje se rodi oko 2500 beba. Trudimo se da poboljšamo uslove za majke i bebe i svaka donacija poput ove dodatno poboljšava uslove za pacijente, kao i zaposlene, pa nam veoma znači to što kompanija Mozzart prepoznaje značaj doniranja za poboljšanje uslova u zdravstvu”, istakao je prof. dr Petar Svorcan, direktor KBC Zvezdara, na prijemu povodom uručenja sredstava za nabavku akušerskih instrumenata.\nJedna od najvećih akcija za omasovljenje sporta u regionu „100 terena za jednu igru” takođe je projekat kompanije Mozzart, u okviru kog se obnovom ruiniranih i izgradnjom novih košarkaških terena širom Srbije, a odnedavno i regiona, promovišu sport, zdrav način života i prave vrednosti.\n„Od 2014. godine, kada je pokrenuta akcija, pa do danas, Mozzart je na 72 košarkaška terena mladima omogućio uslove za igru kakve imaju profesionalci, zbog čega u javnosti sve češće dobijamo laskavo priznanje ’najvećeg donatora sporta u regionu’. Ideja o pokretanju akcije nastala je sa ciljem popularizacije košarke u lokalnim zajednicama, razvoja lokalnih sportskih klubova i podrške talentima, kako bi se zemljom širio sportski duh i promovisale zdrave navike, a dokaz da smo uspeli u tome jeste to što promocije obnovljenih terena u proseku posećuje više od 1000 ljudi svih generacija, dok nam na mesečnom nivou stižu na desetine predloga novih terena za obnovu. U akciji je učestvovao veliki broj poznatih košarkaša i košarkaških stručnjaka, među kojima su bili Dragan Kićanović, Željko Obradović, Bogdan Bogdanović, Žarko Paspalj, Svetislav Pešić, Miroslav Raduljica, Milan Gurović, Mirsad Jahović, Zoran Moka Slavnić, Predrag Danilović, Nikola Kalinić, Dušan Duda Ivković, Miroslav Muta Nikolić, Nenad Krstić, Nemanja Nedović, Nemanja Bjelica, Marina Maljković, Marko Gudurić, Stefan Jović, Ognjen Kuzmić, Branko Lazić i drugi, a fotografije koje dobijamo od građana iz cele zemlje svedoče da je i Mozzart ostvario pun pogodak, jer su igrališta uvek puna mladih ljudi, koji upravo tamo treba da provode svoje slobodno vreme”, kaže Borjan Popović, direktor korporativnih komunikacija u Mozzartu.\nNa otvaranju jednog od njih bivši košarkaški reprezentativac i predsednik Košarkaškog saveza Srbije Predrag Danilović skrenuo je pažnju na značaj i važnost Mozzartove akcije, koja, kako je naglasio, predstavlja mnogo više od obnavljanja terena.\n„Kompanija Mozzart radi izuzetno veliku stvar, nadam se da što više ljudi to razume. Ovo je, pre svega, odličan način da se deca sklone sa ulice, da se udalje od loših stvari, kriminala, previše sedenja pred računarima. Srećan sam i ponosan što je ovaj teren poneo moje ime. Nadam se da će i moj sin dolaziti baš ovde da igra košarku”, rekao je Danilović na svečanom otvaranju terena na Novom Beogradu koji je poneo njegovo ime.\nKao privredni subjekat koji kontinuirano ulaže u sport i zdrav način života, već dve godine zaredom Mozzart je i generalni pokrovitelj studentske lige Beogradskog univerziteta, sačinjene od skoro 130 timova koji se takmiče u košarci, odbojci, rukometu i fucalu. Na ovaj način, za više od 2500 studenata obezbeđena je sportska oprema i podrška za učestvovanje na internacionalnim sportskim takmičenjima, zbog čega je od rektorke BU Ivanke Popović ova kompanija dobila priznanje za izuzetan doprinos razvoju univerzitetskog sporta.\n„Univerzitet u Beogradu veoma ceni što je kompanija Mozzart, kao generalni sponzor, prepoznala značaj univerzitetske sportske lige i iskazala spremnost da vrati takmičarski i rekreativni sport na Univerzitet. To predstavlja primer dobre prakse saradnje Univerziteta i privrede u ostvarivanju društvenog napretka, jer pružanjem podrške univerzitetskim ligama velike kompanije direktno učestvuju u stvaranju novog naraštaja kompetentnih stručnjaka, odgovornih građana i pojedinaca koji neguju zdrave životne navike”, navela je Popovićeva tom prilikom.\nTakođe, za stotinak manje afirmisanih sportskih klubova iz malih sredina kompanija Mozzart je obezbedila kompletnu sportsku opremu, a u proteklih godinu dana bila je i generalni pokrovitelj svih sportskih aktivnosti Ministarstva odbrane Republike Srbije. Zahvalnost što ni Vojska Srbije više neće propustiti nijedno sportsko prvenstvo Mozzartu je iskazao i ministar odbrane Aleksandar Vulin.\n„Vojska Srbije je najpoštovanija institucija u našem narodu i mnogo nam znači kada vidimo da nas i predstavnici poslovne zajednice prepoznaju, razumeju naše potrebe i žele da nam pomognu. Znači nam što je Mozzart, kao društveno odgovorna kompanija, pokazao da naša društvena zajednica poštuje, ceni i ponosi se vojnim sportistima, njihovim rezultatima i svime što oni rade za našu zemlju”, rekao je ministar odbrane.\nNa spisku onih koji pokazuju da je Mozzart zaista deo naših života našlo se na desetine mladih talenata (studenata, sportista, balerina, naučnika itd.) kojima je najveći priređivač igara na sreću u Jugoistočnoj Evropi pomogao da upišu prestižne univerzitete, plasiraju se i pobeđuju na internacionalnim sportskim takmičenjima, unaprede svoj naučni rad i ostvare brojne druge plemenite ciljeve.\n„Od skoro 200 kompanija kojima sam se obratila za pomoć, odgovorilo mi je njih desetak, a samo dve su mi izašle u susret. Podrška Mozzarta mi je značila finansijski, ali mnogo više ‒ emotivno, kao pokazatelj da u mojoj zemlji još ima onih koji vrednuju trud mladih ljudi”, istakla je Katarina Nikolić iz Nacionalnog centra za talente pri MENSI, kojoj je bila potrebna podrška za upis studija na Oksfordu, na kom je, potom, dobila prestižnu stipendiju „Palgrave Brown”.\nSvoj kredibilitet u društvu kompanija Mozzart gradila je i na odgovornosti za uticaj na okruženje, pa u sklopu saradnje Specijalne bolnice za bolesti zavisnosti i Udruženja priređivača igara na sreću, odnosno projekta „Moguće je prekinuti”, sedam godina unazad sprovodi obuku svih zaposlenih. Tako je do sada skoro 4000 njih upoznato sa rizicima i posledicama prekomernog „konzumiranja” igara na sreću, pa osobe kod kojih primete znake prekomernog „konzumiranja” igara na sreću upućuju na institucije u kojima mogu da dobiju stručni savet i pomoć.\nVodeći se poslovnom politikom koja počiva na principu da nijedan biznis nije odvojen od društva u kom posluje, kao i da je primarna funkcija velikih kompanija mnogo više od sticanja i raspodele profita, ovaj privredni gigant svakodnevno dokazuje da odgovornost prema društvu i zajednici možda često podrazumeva novac, ali da ne može da se kupi, baš kao ni priznanje najuglednijih institucija i pojedinaca u zemlji.\ncsr mozzart kladionica


Ako uložite 2.000 evra u panel, isplati vam se za šest godina: Kreću prvi ugovori za stolariju - Biznis Telegraf.rs\n13/09/21 | 11:40\nMinistarstvo u narednim godinama raspisivati nekoliko javnih poziva\nUkupno 52 jedinice lokalne samouprave raspisale su pozive za zamenu stolarije, danas i sutra to će učiniti i preostalih 15, a krajem sledeće nedelje očekuje prvo potpisivanje ugovora sa građanima.\nPomoćnik ministarke rudarstava i energetike Milan Macura istakao je da je da je interesovanje kompanija i građana za ovaj projekat ogromno.\nPolitika zelene energetike, korišćenje OIE i zelenog modernog rudarstva ,koju sprovodi resorno ministarstvo i ministarka Zorana Mihajlović, naveo je, zaslužna za sprovođenje projekata o dodeli subvencija o zameni stolarije i postavljanju solarnih panela.\n"Zbog loše izolacije i dotrajale stolarije praktično se baci kroz prozor godišnja proizvodnja jedne TE u Srbiji. Ukupno su 52 jedinice lokalne samouprave raspisale pozive ka građanima, danas i sutra to će učiniti i preostalih 15", naveo je on.\nMacura objašnjava da će procedura za ugradnju solarnih panela biti identična kao za zamenu stolarije i da je trećeg septembra raspisan javni poziv za solarne panele, koji traje do prvog oktobra.\nMinistarstvo rudarstva i energetike je, podseća, donelo nove zakone da bi se ugradnja panela sprovela u delo, dok je vlada usvojila uredbu o kupcu-proizvođaču, kojom se skraćuju administrativne procedure za ugradnju solarnih panela.\nIstakao je da građani ugradnjom solarnih panela mogu da očekuju drastično smanjenje računa za utrošenu električnu energiju.\n"Prosečna potrošnja po domaćinstvu u Srbiji je oko 400 kW sati, dok ako ugrade solarni panel snage pet kW, koji proizvodi oko 430 kW sati, to znači da će plaćati samo fiksni deo, negde oko 700 dinara mesečno", objasnio je pomoćnik ministarke.\nTakođe je istakao da solarni panel košta otprilike 4.000 evra, a da pola te sume subvencioniše država, što znači da se investicija od 2.000 evra isplati za šest do sedam godina, dok je radni vek solarnih panela i do 25 godina.\nOn je ponovio da će Ministarstvo u narednim godinama raspisivati nekoliko javnih poziva godišnje za subvencionisanje zamene stolarije i postavljanja solarnih panela, te da će u tu svrhu biti odvojeno više od 150 miliona na godišnjem nivou.


► Salkić: Srbija da pruži Bošnjacima prava koja traži za Srbe u regionu\n"Samo na takav način možemo postići potpunu ravnotežu i možemo učiniti da smo svi pođednako zadovoljni ili svi pođednako nezadovoljni na ovom prostoru, u ovom regionu", rekao je Salkić, koji je i član predsedništva SDA Bosne i Hercegovine.\n"Velikosrpski nacionalizam je najviše zlo koje je ikada zadesilo Balkan, jer je zasnovano na verskom šovinizmu, nacional-fašizmu i socijal-rasizmu. Vreme je da se žarište velikosrpskog nacionalizma u Beogradu ugasi, jer ćemo onda svi na Balkanu živeti mirno", rekao je Ugljanin.\nOn je istakao i da je vreme da međunarodna zajednica kaže da zna ko je počinio zločine genocida u Bosni i Hercegovini nad Bošnjacima i ko je inspirator toga.\nSalkić u Novom Pazaru boravi od srede povodom obeležavanja 21. februara, Dana školstva na bosanskom jeziku, koji prigodnim događajima organizuje Bošnjačko nacionalno veće (BNV).\nSeparatistička politika Dodika biće pobeđena\nBiH je matica svih Bošnjaka\nPotpredsednik Republike Srpske Ramiz Salkić, rekao je danas u Novom Pazaru da je Bosna i Hercegovina matica svih Bošnjaka i da u budućnosti treba da budu oslonjeni jedni na druge.\nOn je nakon sastanka sa predsednicom BNV-a Jasminom Curić rekao da su postignuti veliki rezultati, ali da predstoje mnogo veći zadaci u izgradnji institucija, mogućnosti i prava za Bošnjake.\n"Mi smo jedan narod, imamo jedan jezik i naše koračanje prema budućnosti treba da bude zajedničko i koordinirano", rekao je Salkić\nPredsednica BNV-a Jasmina Curić istakla je da je na današnjem sastanku naglašena potreba jačanja odnosa izmedju Sandžaka i Bosne i Hercegovine.\nBošnjačko nacionalno veće će večeras organizovati i promociju Salkićeve knjige "Godine borbe za slobodu, čast i dostojanstvo".\nSalkić u Novom Pazaru boravi od srede povodom obeležavanja 21. februara, Dana školstva na bosanskom jeziku, koji prigodnim dogadjajima organizuje Bošnjačko nacionalno veće.\nU Republici Srpskoj aparthejd u obrazovnom procesu\nPotpredsednik Republike Srpske (RS) Ramiz Salkić rekao je danas u Novom Pazaru da je obrazovni proces u tom entitetu Bosne i Hercegovine (BiH) pravoslaviziran i da je organizovan samo u korist srpske dece.\nOn je povodom obeležavanja 21. februara, Dana školstva na bosanskom jeziku u Sandžaku koje organizuje Bošnjačko nacionalno veće (BNV), ocenio da se u Republici Srpskoj sprovodi sistematska diskriminacija i aparthejd u obrazovnom procesu.\n"Ukoliko bi oni slučajno dobili bitku u BIH protiv bosanskog jezika, preko noći bi on nestao i ovde. Bosanski jezik nazivaju jezikom bošnjačkog naroda ili bošnjačkim jezikom, što mi ne prihvatamo", rekao je Salkić novinarima.\nOn je istakao da se mora poštovati Ustav kojim se Bošnjacima daje pravo da svoj jezik zovu onako kako oni žele.\n"Imamo jasne sudske presude, ali i vlast koja ih ne poštuje i koja se bori protiv pravne države, ali mi nećemo odustati. Uvereni smo da vodimo ispravnu borbu i dobićemo je", rekao je Salkić.\nOn je podsetio da se na poslednjem popisu u BiH izjasnilo više građana da govori bosanskim jezikom, nego što ih se izjasnilo da su Bošnjaci.


Foto: EPA7FABIO MURRU / EPA;\nSkoro svaki put kada postigne gol, to uradi na maestralan način, ali ovaj put je prevazišao sebe. Neverovatan je bio gol, "drop kik" koji skida paučinu ako se stvori na mestu gde se spajaju stativa i prečka, ali ono što je mu je usledilo, raznežilo je mnoge Rađine navijače, ali i javnost u Italiji i šire.\nNaime, Kladuija, Rađina supruga, bori se sa rakom od jula ove godine, a fudbaler je nakon utakmice emotivno govorio o njoj.\n- Gol posvećujem svojoj ženi Klaudiji, ovaj posebni trenutak je za nju - poručio je Naingolan.\nKlaudija i Rađa imaju dve ćerke, a u braku su od 2011. godine. Podsetimo, fudbaler je letos žrtvovao karijeru, i posle samo jedne sezone u Interu, vratio se u Kaljari, klub koji ga je podigao do svetskog nivoa. Mnoge je iznenadio njegov potez da se vrati u Kaljari, a Rađa je tada rekao da se vratio na Sardiniju kako bi sa bio uz Klaudiju.


Ukoliko narodni poslanici dvotrećinskom većinom usvoje finalni predlog za izmenu Ustava, on će ići na verifikaciju građana Srbije putem referenduma.\nKao osnov za dalji rad skupštinskog Odbora, poslužiće Nacrt ustavnih amandmana koji se odnose na pravosuđe koji je izradilo Ministarstvo pravde, a koji je sredinom oktobra dobio pozitivno mišljenje Venecijanske komisije Saveta Evrope.\nInače, proces promene ustava počeo je još u maju 2017. godine konsultacijama Ministarstva pravde sa strukovnim udruženjima i nevladinim organizacijama, a prvi nacrt zvanično je objavljen u januaru ove godine.\nTaj nacrt izmenjen je u nekoliko navrata, a četvrti po redu iz oktobra ove godine, dobio je "zeleno svetlo" Venecijanske komisije i biće polazna osnova u skupštinskoj raspravi.\nIzmene Ustava rade se u cilju jačanja nezavisnosti pravosuđa, odnosno depolitizacije sudstva i tužilaštva, isključenjem Narodne skupštine iz odlučivanja o izboru sudija i tužilaca, a tiču se i organizacije sudske vlasti i polozaja tužilaštva.\nStrukovna udruženja o amandmanima\nMeđutim, pojedina strukovna udruženja i dalje nisu zadovoljna predloženim amandmanima i tvrde da se njima samo vrši relokacija političkog uticaja.\nDruštvo sudija Srbije zagovara da skupštinski odbor oformi radnu grupu koju će pored ostalog činiti najmanje četiri profesora ustavnog prava i da nakon toga usledi nova široka javna rasprava o promeni ustava uz novo mišljenje Venecijanske komisije o finalnom predlogu.\nSa druge strane, Udruženje sudija i tužilaca Srbije pozdravlja Predlog Vlade za promenu Ustava i očekuje da konačna rešenja iz Nacrta ustavnih asmandmana Ministarstva pravde, koji je dobio pozitivno mišljenje Venecijanske komisije prođe skupštinsku proceduru i referendum građana.\n"Očekujemo da narodni poslanici budu svesni odgovornosti koju imaju prema građanima jer će nakon izmene Ustava u oblasti pravosuđa građani dobiti nezavisne, stručne i odgovorne sudije i tužioce", navode u ovom udruženju.\nVlada Srbije juče je usvojila Predlog za promenu Ustava koji se odnosi na sudove i javna tužilaštva u cilju poboljšanja organizacije sudskih vlasti i položaja javnih tužilaca.\nU saopštenju Vlade se napominje da su predložene promene odredbe člana 4 Ustava, odnosno članovi 142-165, kao i da se sledstveno tome, promene odredbe člana 99 Ustava (nadležnost Narodne skupštine), člana 105 (način odlučivanja u Narodnoj skupštini) i odredbe člana 172 Ustava (izbor i imenovanja sudija Ustavnog suda), navedeno je u saopštenju sa današnje sednice Vlade.\nCilj promene odredbi je, kako navodi Vlada, poboljšanje efikasnosti sudstva, koje će se realizavati kroz brže rešavanje predmeta i smanjenje njihovog broja.\nKako se dodaje, usvojenim promenama ojačaće se nezavisnost i integritet sudija, ali i povećati stepen odgovornosti u ovoj oblasti.\n0 #1 Odg: Formalno počeo proces za izmenu Ustava Srbije iz 2006. — Dragomila 04-12-2018 21:50\nSuper, sad mogu da prizanju Kosovo u okviru još jedne "pobede" pa da pređemo na Sandžak i Vojvodinu.\nNajveće plate u Beogradu i Novom Sadu, jug zemlje tone u...\nPočela isplata pomoći EU poljoprivrednicima\nIzjava da dobro posluje sa niskom cenom struje je autogol...\nNaše pivo od srpskog hmelja, novi temelj domaćeg...\n"Gugl" postao član inicijative "Digitalna...\nIzgradnja industrije i infrastrukture nauštrb plodnog...\nFantastična mašina za pravljenje mostova


Povezanost konzumacije brašna i celijačne bolesti je otkrivena pre više od 60 godina, ali se još uvek traga za tačnim mehanizmom nastanka bolesti. Za sada možemo reći da je celijačna bolest hronična autoimunska bolest koja se javlja kod osoba koje poseduju određene gene - HLA DQ2 ili DQ8. Iako u svetu postoji pokret koji tvrdi da su svi ljudi preosetljivi na gluten u većoj ili manjoj meri, dosadašnja istraživanja pokazuju da se celijačna bolest javlja samo kod genetski predisponiranih osoba, kod kojih glijadin iz glutena stvara kompleks sa delom sluznice creva (tkivnom transglutaminazom). Posledica toga je preterana reakcija imunskog sistema, u toku koje dolazi do stvaranja specifičnih T limfocita i B limfocita koji stvaraju autoantitela, lučenja citokina i nastanka zapaljenskog procesa koji dovodi do uništavanja crevne sluznice. Učestalost celijačne bolesti se procenjuje na oko 1% u zemljama Zapadne Evropa i Amerike, sa tendecijom povećanja broja obolelih.


POGLAVLJE 20: Nema formalnih zahteva koje Srbija mora da ispuni u oblasti preduzetništva i industrijske politike, ali će izazov predstavljati primena politika i unapređenje uslova za poslovanje u praksi\nU Poglavlju 20 koje se odnosi na preduzetništvo i industrijsku politiku, nema formalnih zahteva koje Srbija mora da ispuni, ali će izazov predstavljati primena politika i unapređenje uslova za poslovanje u praksi, rečeno je u Beogradu u debati o poglavljima 20 i 26 o obrazovanju i kulturi.\nOna je rekla da poglavlje 20 "otvara ulaz na tržište EU" koje odlikuje "konkurencija, inovativnost, kompetentnost i zapošljavanje".\nLazarević navodi da u Poglavlju 20 nema pravne tekovine sa kojim se Srbija mora uskladiti i da je ono naizgled lako, ali da je povezano sa mnogim drugim poglavljima.\nOna je rekla da je važna koordinacija i sinhronizacija različitih sektorskih politika, što je zadatak države.\nKoordinatorka radne grupe za Poglavlje 20 Nacionalnog konventa o EU, Sanja Filipović, navela je da je Srbija prenela Direktivu o zakasnelim plaćanjima u komercijalnim transakcijama 2012. godine i da formalno ispunjava zahteve EU pošto ima strategije razvoja malih i srednjih preduzeća i industrije.\nOna je istakla da problem predstavljaju parafiskalni nameti kojih je 385 i dodala da se privrednici i preduzetnici, posebno mladi, žale na visoke poreze i doprinose koji ima predstavljaju problem jer često nemaju kontinuirani prihod.\nSanja Filipović je rekla da su 99,8 odsto preduzeća u Srbiji mala i srednja a da pritom učestvuju u izvozu samo sa 4,4 odsto, dok je produktivnost u prerađivačkom sektoru 4,7 puta manja od proseka EU.\nOna je rekla da troškovi otpočinjanja posla u Srbiji iznose 3,46 odsto BDP, što je 155 miliona evra na godišnjem nivou.\nOcenila je da pristup subvencijama mora biti transparentan i ocenila da izveštavanje o državnoj pomoći još nije dovoljno razvijeno.\nToj konvenciji Srbija je pristupila 2009. godine, a podrazumeva da se u politikama uvažava kulturna raznolikost.\nZa Poglavlje 26 koje je i privremeno zatvoreno, bitno je u učešće u programima EU za kulturu, poput Kreativne Evrope, u čemu Srbija ostvaruje dobre rezultate i Srbija.\nOna je rekla i da izbor Novog Sada za evropsku prestonicu kulture 2021. deo evropskih integracija i da će EU pratiti sprovođenje odgovarajućeg programa.


Tijana Palkovljević Bugarski i Miroslav Okuka potpisali su akt o donaciji\nUpravnica Galerije Matice srpske Tijana Palkovljević Bugarski i Miroslav Okuka, generalni direktor francuske kompanije "Tarket" koja posluje u Bačkoj Palanci potpisali su danas u Novom Sadu akt o donaciji kolekcije od 83 umetnička dela francuske kompanije Galeriji Matice srpske.\nMeđu delima koja su postala vlasništvo galerije su zbirka srpskih i ruskih ikona nastalih u periodu od XVII do XIX veka, „Zbirka XX veka“ u kojoj je 29 slika, crteža i skulptura naših renomiranih umetnika među kojima su radovi Rista Stijovića, Mihaila Vukotića, Jovana Bijelića, ali i drugih. Galerija je postala vlasnik i kolekcije od 35 slika Petra Lubarde.\n- Za Galeriju Matice srpske ovo je istorijski događaj zbog kvaliteta kolekcije koju smo primili, ali i zbog toga što smo uspeli da napravimo veliki korak napred i pokažemo da su naša država i da je naše društvo spremno za ovakve promene, za saradnju privrednog i državnog sektora - rekla je Palkovljević Bugarski.\nPotpisivanju akta prisustvovali su i premijerka Srbije Ana Brnabić, pokrajinski premijer Igor Mirović, ministar kulture i informisanja Vladan Vukosavljević, kao i gradonačelnik Novog Sada Miloš Vučević.\nDogađaju u Galeriji prisustvovao je i bivši direktor "Sintelona" Nikola Pavičić, a vredna kolekcija prikupljena je za vreme njegovog upravljanja "Sintelonom" koji je kasnije preuzeo "Tarket".\nPremijerka Ana Brnabić se zahvalila Pavičiću što je sačuvao vredne umetnine, rekavši da su umetnička dela vredna 54 miliona dinara mogla i da nestanu.\n- Vlada Republike Srbije je na inicijativu Ministarstva kulture i informisanja Republike Srbije pronašla poreski model po kome je kompanija oslobođena dodatnih finansijskih troškova, jer još uvek ne postoji zakonom regulisane poreske olakšice za donatorstvo. Sada su 83 remek dela srpske umetnosti vlasništvo Galerije Matice srpske odnosno svih građana Srbije. Ovaj događaj je izuzetno važan za Republiku Srbiju. Nema održivog razvoja naše zemlje bez fokusa na kulturu, bez nje se ne možemo nadati da ćemo na dugoročnom planu imati razvoj - rekla je premijerka.\nOna je dodala da je na zahtev ministarstva kulture vlada iz budžetske rezerve izdvojeno 11,64 miliona dinara, kako bi bio plaćen porez na dodatu vrednost za donaciju.\nPoklonjenje umetnine galerija je preuzela nakon 2006. godine, kada je počela da ih izlaže, ali i restaurira. Donacija dolazi u vreme kada Galerija matice sprske proslavlja 170 godina od osnivanja.\nPRINC OTKRIO TAJNE O LIHTENŠTAJNU "Poslednje ubistvo smo imali pre 20 godina, a u zatvoru se jede kao u britanskoj ambasadi, a vrata NIKO NE ZAKLJUČAVA"\nAmbasadori Austrije, Švajcarske, Nemačke u Beogradu i princ od Linhenštajna učestvovali su juče na tribini "Neobična geografija" u okviru beogradskog Sajma knjiga razgovarajući sa piscem Draganom Velikićem o zanimljivim činjenicama o svojim zemljama.\nDodeljene nagrade 56. Oktobarskog salona\nTri ravnopravne nagrade 56. Oktobarskog salona dodeljene su umetnicima Sjun Sunu iz Kine za rad "Neka delanja nisu odrađena u revoluciji", Anastasiji Veprevoj iz Rusije za rad "Rekvijem za romantičnu ljubav" i Siniši Iliću iz Srbije za instalaciju "Bez predloga konkretnog rešenja", saopštili su danas organizatori.


U Kisaču teško povređen pešak, dvanaestogodišnjak oboren na Čeneju | Novosadski informativni portal 021\nU Kisaču teško povređen pešak, dvanaestogodišnjak oboren na Čeneju\nU četiri saobraćajna udesa koja su se juče dogodila u Novom Sadu i okolini, povređeno je troje pešaka i jedan biciklista.\nBiciklista (71) oboren je na uglu Bulevara Slobodana Jovanovića i Đorđa Nikšića Johana.\nPortparol Hitne pomoći, dr Zoran Krulj, kaže za 021.rs da je on zbrinut na licu mesta i prevezen na odeljenje hirurgije Urgentnog centra Kliničkog centra Vojvodine.\nNa uglu Fruškogorske i Jirečekove u podne je oborena devojka (22) dok je prelazila put. Njoj je ukazana pomoć na mestu nezgode, nakon čega je prevezena u Urgentni centar na odeljenje hirurgije.\nDečaka (12) udario je automobil dok je prelazio put na Čeneju u Ulici Vuka Karadžića kod broja 1. Dr Krulj kaže da je ekipa Hitne pomoći dečaku pružila pomoć i prevezla ga u Dečiju bolnicu, na hirurgiju.\nPešak (42) zadobio je teške povrede kada je na njega naleteo automobil u 22:08h kod autobuskog stajališta u Ulici Mihala Kardelisa u Kisaču.\nNjemu je pružena pomoć na licu mesta, nakon čega ga je ekipa Hitne pomoći prevezla u Urgentni centar na odeljenje reanimacije.


Semafor koalicija postigla dogovor o vladi | EurActiv Serbia\nSocijaldemokratska partija Nemačke (SPD), Zeleni i Slobodna demokratska partija (FDP) postigli su dogovor o formiranju nove vlade koja će okončati 16-godišnju eru kancelarke Angele Merkel. Socijaldemokrata Olaf Šolc predvodiće prvu tropartijsku vladu u istoriji Nemačke.\nFokus "semafor koalicije", nazvane po njihovim stranačkim bojama, biće na klimatskim promenama, digitalizaciji, osiguranju blagostanja i društvene kohezije.\nKao ključne tačke spoljne politike vlade Šolc je istakao značaj prijateljstva sa Francuskom i partnerstva sa SAD.\nNova vlada neće tražiti "najmanji zajednički sadržalac, već politiku velikih uticaja", kazao je Šolc, čija je partija osvojila najviše glasova na izborima 26. septembra.\nSocijaldemokrate su i do sada su bile u vladi, ali kao manjinski partner demohrišćanskog bloka Angele Merkel.\nNemačka će, prema koalicionom sporazumu, ostati deo dogovora NATO o raspodeli nuklearnog oružja, iako su Zeleni otvoreno kritikovali prisustvo nuklearnog oružja na nemačkoj teritoriji.\nNemačka ne poseduje nuklearno oružje, ali je u bazi Bihel na zapadu zemlje stacionirano oko 20 američkih nuklearnih bombi. Nova vlada namerava i da zameni zastarele borbene avione "tornado", jedine koji mogu da nose američke atomske bombe.\nGeneralni sekretar NATO Jens Stoltenberg je prilikom nedavne posete Berlinu upozorio da bi odluka Nemačke da ukloni atomske bombe sa svoje teritorije značila njihovo premeštanje na istok Evrope, što bi moglo da izazove kontramere Rusije.\nKoalicija takođe želi da dozvoli nemačkoj vojsci da naoruža bespilotne letelice, a s druge strane, namerava da zakonom bolje kontroliše izvoz nemačkog oružja i proizvoda namenske industrije.\nSporazum predviđa da se od 2030. godine 80% potrošnje struje podmiruje iz obnovljivih izvora energije.\nCilj nove vlade je da na putevima bude 15 miliona potpuno električnih vozila i da se broj stanica za punjenje poveća sa sadašnjih 49.000 na milion.\nNova vlada, između ostalog, planira da poveća minimalac sa sadašnjih 9.60 na 12 evra na sat, a isključila je mogućnost povećanja poreza.\nNajavljeno je da će od 1. januara 2023. biti ukinuta taksa koju su potrošači plaćali uz cenu struje, a iz koje je do sada finansiran razvoj obnovljivih izvora energije.\nKada je reč o migrantskoj politici, članice koalicije dogovorile su da ubrzaju proceduru dodele azila, postupak spajanja porodica ali i repatrijaciju.\nPartije semafor koalicije planiraju i da olakšaju strancima sticanje nemačkog državljanstva, što bi ubuduće po pravilu postalo moguće posle pet godina.\nNova vlada planira i da dozvoli prodaju kanabisa punoletnim osobama.\nPrema koalicionom sporazumu o formiranju vlade, socijaldemokrate će dobiti šest ministarstava, Zeleni pet a liberali četiri, ali se u dokumentu ne navode imena ministara.\nSocijaldemokrate će preuzeti ministarstva unutrašnjih poslova i odbrane, novo ministarstvo za građevinarstvo, kao i resore zdravstva, rada i socijalnih pitanja, i ekonomsku saradnju. SPD će imenovati i ministra u kabinetu kancelara.\nNa čelu ministarstava za finansije, saobraćaj, obrazovanje i pravdu biće Liberali.\nZeleni će dobiti novoformirano ministarstvo privrede i klime, ministarstvo spoljnih poslova kao i resor zaštite čovekove okoline i potrošača i ministarstva poljoprivrede i porodice.\nZelenima je takođe obećano pravo da predlože narednog nemačkog komesara EU posle izbora 2024. godine.\nPodrška evropskoj perspektivi Zapadnog Balkana\nStranke koje će formirati novu nemačku vladu podržavaju otvaranje pregovora o pristupanju Albanije i Severne Makedonije Evropskoj uniji, nastavak pregovora sa Srbijom i Crnom Gorom i viznu liberalizaciju za Kosovo.\n"Podržavamo proces pristupanja EU šest država regiona Zapadnog Balkana i za to nužne reforme za ispunjavanje svih kriterijuma iz Kopenhagena. U tom okviru jačamo civilno društvo i podržavamo dalje korake ka pristupanju EU", navodi se u koalicionom sporazumu.\nU pasusu koji se odnosi na Zapadni Balkan dodaje se da "naredno mora da bude otvaranje prvih poglavlja u pristupnim pregovorima sa Albanijom i Severnom Makedonijom, usvajanje vizne liberalizacije sa Kosovom i nastavljanje pregovora sa Crnom Gorom i Srbijom".\nTri stranke navode i da podržavaju dijalog o normalizaciji između Kosova i Srbije koji vodi EU i napore za trajni mir u Bosni i Hercegovini izgrađen na teritorijalnom integritetu i prevazilaženju etničkih podela.\nParalelno sa pristupnim pregovorima EU mora da poboljša sposobnost za prijem novih članica, dodaje se u koalicionom sporazumu od 177 stranica.


Na ovoj straniciŠta je promenjeno u odnosu na operativne sisteme Windows XP i Windows Vista?Ako svi računari u okviru kućne mreže koriste operativni sistem Windows 7, kreirajte matičnu grupuAko računari u okviru mreže koriste različite verzije operativnog sistema Windows, povežite sve računare u istu radnu grupuPodešavanje mrežne lokacije na opciju „Kuća ili posao“Uverite se da zaštitni zid dozvoljavanja deljenje datoteka i štampačaUključivanje dodatnih opcija deljenja datoteka i štampačaRazmatranje upotrebe deljenja zaštićenog lozinkomDeljenje datoteka ili fascikliKorišćenje mape mreže\nAko ste ranije podešavali kućnu mrežu koristeći računare koji rade pod operativnim sistemom Windows XP ili Windows Vista, videćete da je podešavanje mreže sa kombinacijom računara koji rade pod operativnim sistemima Windows XP, Windows Vista i Windows 7 slično. Međutim, postoji nekoliko važnih razlika, a razumevanje razlika može vam pomoći da izbegnete probleme.\nOvaj članak pokriva i postavke potrebne za podešavanje deljenja datoteka i štampača na mreži.\nŠta je promenjeno u odnosu na operativne sisteme Windows XP i Windows Vista?\nSlede glavne razlike između operativnih sistema Windows XP, Windows Vista i Windows 7 koje se odnose na umrežavanje:\nPodrazumevano ime radne grupe\nMSHome u operativnom sistemu Windows XP Home Edition; RADNA GRUPA u svim ostalim verzijama\nIme deljene fascikle\n„Javni dokumenti“, „Javna muzika“, „Javne slike“, „Javni video zapisi“\nDozvoljeno po podrazumevanoj vrednosti\nNije dozvoljeno po podrazumevanoj vrednosti - pristup deljenim fasciklama zahteva korisničko ime i lozinku što uključuje i javnu fasciklu (ako se deli)\nOtkrivanje i pristup računarima na mreži\nOtkriva i pristupa samo računarima u istoj radnoj grupi\nOtkriva sve računare na mreži i pristupa im, bez obzira na operativni sistem pod kojim rade ili radnu grupu kojoj pripadaju\nDostupna na kućnim mrežama. Matična grupa je dostupna u svim izdanjima operativnog sistema Windows 7. U izdanjima Windows 7 Starter i Windows 7 Home Basic možete se pridružiti matičnoj grupi, ali je ne možete kreirati.\nMesto za promenu postavki i željenih opcija\nNa različitim mestima u operativnom sistemu\nNajviše u okviru Centra za mrežu i deljenje\nSve se nalaze u okviru Centra za mrežu i deljenje\nPretpostavimo da ste već podesili samu fizičku mrežu. Ukoliko ovo niste uradili, pogledajte odeljak Šta je potrebno za podešavanje kućne mreže.\nIme radne grupe prikazano je u prozoru „Sistem“\nZatim proverite mrežnu lokaciju na svim računarima koji rade pod operativnim sistemom Windows Vista ili Windows 7. Mrežna lokacija je postavka koja dozvoljava operativnom sistemu Windows da automatski podesi bezbednosne i ostale postavke na osnovu tipa mreže sa kojom je računar povezan. Više informacija potražite u odeljku Izbor mrežne lokacije.\nDomen. Računar je povezan sa mrežom koja sadrži kontroler Active Directory domena. Primer domenske mreže jeste mreža na radnom mestu. Ova mrežna lokacija nije dostupna kao opcija, a podešava je administrator domena.\nTip mrežne lokacije prikazan je u Centru za mrežu i deljenje\nAko je tip vaše mreže javna mreža, izaberite stavku Javna mreža, a zatim izaberite željenu mrežnu lokaciju.\nAko koristite Windows zaštitni zid, možete preskočiti ovaj odeljak zato što Windows zaštitni zid automatski otvara odgovarajuće portove za deljenje datoteka i štampača kada delite neke sadržaje ili kada uključite otkrivanje mreže. (Više informacija o otkrivanju mreže potražite u odeljku Šta je otkrivanje mreže?) Ako koristite neki drugi zaštitni zid, ove portove morate otvoriti sami da bi računar mogao da pronađe druge računare i uređaje na kojima se nalaze datoteke ili štampači koje želite da delite. Da biste pronašli druge računare koji rade pod operativnim sistemom Windows Vista ili Windows 7, otvorite sledeće portove:\nNa kontrolnoj tabli otvorite Centar za mrežu i deljenje.\nU bilo kojoj verziji operativnog sistema Windows možete da kliknete desnim tasterom miša na datoteku ili fasciklu, potom da odaberete stavku Deli, a zatim izaberete osobe ili grupe sa kojima želite da je delite. Tim osobama možete i da dodelite dozvole za unos izmena u datoteke ili fascikle koje delite ili da im to onemogućite. Za više informacija pogledajte odeljak Deljenje datoteka sa drugom osobom. Vrh stranice\nMapa mreže u Centru za mrežu i deljenje jeste grafički prikaz računara i uređaja na mreži koji pokazuje kako su oni povezani i obuhvata sve oblasti sa problemima. To može biti korisno za rešavanje problema. Da bi se računar koji radi pod operativnim sistemom Windows XP mogao otkriti i prikazati na mapi mreže, možda ćete morati da instalirate LLTD (Link-Layer Topology Discovery) protokol na tom računaru. Više informacija potražite u odeljku Mapa mreže ne prikazuje računare koji rade pod operativnim sistemom Windows XP na Microsoft Veb lokaciji.


Za mеsеc dana izdato 58 građеvinskih dozvola | Ministarstvo građevinarstva, saobraćaja i infrastrukture\nPočetak > Aktuelnosti > Iz medija > Za mеsеc dana izdato 58 građеvinskih dozvola\nZa mеsеc dana izdato 58 građеvinskih dozvola\nPotprеdsеdnik Vladе Srbijе i ministar građеvinarstva, saobraćaja i infrastrukturе prof. dr Zorana Mihajlović izjavila jе danas da jе za mеsеc dana izdato 58 građеvinskih dozvola, da ćе rеzultati biti još bolji od narеdnog mеsеca i da ćе u aprilu građеvinsku dozvolu dobiti i "Ikеa".\nMihajlović jе za TV Pink rеkla da jе u istom pеriodu prošlе godinе izdato šеst građеvinskih dozvola i da jе tеk počеla primеna Zakona o planiranju i izgradnji.\nPotprеdsеdnik Vladе rеkla jе da očеkujе da najvеći broj građеvinskih dozvola budе izdat tеk za oko mеsеc dana i da su sе najboljе priprеmili Bеograd, Niš, Šabac i Loznica.\nMihajlović jе potvrdila da ćе od 1. januara 2016. godinе biti mogućе еlеktronsko izdavanjе građеvinskih dozvola.\nOna jе ukazala da jе u radu prеthodnih ministarstava postojao javašluk, zbog čеga Srbija nеma Koridorе 10 i 11, ni lеgalizovanе objеktе.\nMihajlović jе rеkla da jе "Mrkonjić izgradio put od 12 i po kilomеtara koji sе gradio pеt godina koji idе iz njivе u njivu" i dodala da to nе smе da sе dеsi nijеdnom građеvincu, naročito nе ministru.\n"Planirala sam zaista da svе ono što su oni do sada radili, prеdam nadlеžnim organima", najavila jе Mihajlović.\nOna jе ukazala da u oblasti žеlеznica, koridora i putеva postoji problеm prilikom dogovora o mnogim mеđunarodnim zajmovima, gdе država učini svе, a da do tog trеnutka nе zna ni da li ima projеkat, zbog čеga sе izgubi praktično tri-čеtiri godinе dok počnе еksploatacija krеdita.\nMihajlović jе rеkla da su prošlе godinе pokrеnuti ruski i kuvajtski krеdit i da ovе godinе žеlеznica i koridori nе smеju da platе nijеdan dinar kamatе za nеpovučеnе zajmovе i da projеkti postojе, a da jе problеm nеzavršеna еksproprijacija.\nGovorеći o vazdušnom saobraćaju, Mihajlović jе najavila da jе plan da do kraja ovе godinе budе odrеđеno kada ćе biti lеtovi za Amеriku i kojе su dеstinacijе i da li jе to Njujork ili nеki drugi grad i da sе razgovara sa "Er Srbijom".\n"Krajеm godinе mi ćеmo imati sasvim sigurno lеt", najavila jе Mihajlović i dodala da jе, zahvaljujući "Er Srbiji", bеogradski aеrodrom "Nikola Tеsla" trеnutno najrazvijеniji i ima najvеći potеncijal u cеlom rеgionu.


Inzko: Trenutne političke poteškoće se mogu riješiti – Informer\nInzko: Trenutne političke poteškoće se mogu riješiti\nDaljnji međunarodni angažman u BiH će pomoći u stvaranju države koja će biti stabilna i sigurna i koja će biti u stanju da institucionalno rješava vlastite probleme, izjavio je danas u Londonu visoki predstavnik Valentin Inzko.\nU razgovoru s britanskim ministrom za Evropu Davidom Lidingtonom, Inzko je rekao da ujedinjena međunarodna zajednica može pomoći u rješavanju trenutnih političkih poteškoća u BiH ako nastavi aktivno pružati podršku konstruktivnim alternativama zastoju i ekonomskom nazadovanju do kojih je došlo u nekoliko posljednjih godina.\nOn je rekao da su građani BiH oduvijek pokazivali sposobnost da grade praktičan konsenzus koji prelazi granice među zajednicama, a međunarodna zajednica mora pokazati solidarnost s četiri miliona građana ove zemlje istovremeno pomažući njihovim političkim liderima da odbace konfrontaciju i prigrle kompromis.\n”Politički sporazum koji su postigli šestorica političkih lidera u decembru 2011. stvara nadu da se energija sada može usmjeriti na oživljavanje bosanskohercegovačke ekonomije i vraćanje zemlje nazad na put ka Evropi”, rekao je Inzko.\nDodao je da političke stranke koje su dobile podršku građana na izborima u oktobru 2010. moraju pokazati da su u stanju formirati funkcionalnu vladu, kao i podržavati Dejtonski mirovni sporazum, Ustav i vladavinu prava.\nInzko je rekao da je Velika Britanija uvijek bila na čelu napora u pružanju efikasne podrške narodu BiH te da ova pomoć predstavlja dio opsežnog poduhvata koji će uspjeti na dugoročnom planu.\nKako bi došlo do uspjeha, rekao je on, međunarodna zajednica mora podržavati institucije BiH tako da one mogu poštivati osnovne evropske principe slobode, demokracije i vladavine prava, bez obzira koliko se politička klima mijenjala, saopćeno je iz OHR-a.\nVrhovni sud RS-a: Banja Luka i RS oslobođeni odgovornosti za rušenje 16 džamija


BORBA ZA SRBIJU JE POČELA: Nova stranka izlazi na izbore! - NOVA stranka\n07.03.2020 Press služba borba, izbori, konferencija, Naslovna, Nova stranka, opozicija 0\nNova stranka održala je danas u Beogradu vanrednu stranačku Konferenciju na kojoj su članovi iz cele Srbije odlučili da NOVA izađe na predstojeće izbore.\nU demokratskoj atmosferi i otvorenoj diskusiji delegati su definisali buduće ciljeve i aktivnosti u radu i delovanju, a kao prioritet postavili borbu za Srbiju koju će poštovati. Javnim glasanjem u svečanoj sali opštine Stari grad tako je podržan predlog Predsedništva Nove stranke, koje je Konferenciji, kao najvišem stranačkom organu, uputilo predlog da se učestvuje na izborima koji nas očekuju 26. aprila, jer nas stranputica kojom je Srbija krenula pre 8 godina obavezuje na snažnu i doslednu političku borbu, borbu koja je NOVOJ svojstvena još od prvog dana njenog osnivanja.\nKao jedina iskreno opoziciona stranka koja se zalaže za Srbiju kao punopravnu članicu Evropske unije, ali i Srbiju duboko ukorenjenih evropskih vrednosti, Nova stranka je svesna da je pred njom, njenim članovima i aktivistima, ozbiljan i dugotrajan proces povratka demokratskih načela. Zato nam je u toj borbi neophodna pomoć i podrška odgovornih, ozbiljnih građana Srbije sa kojima možemo i moramo istrajati i pobediti. Iako izborni uslovi jesu katastrofalni i neprimereni jednoj evropskoj zemlji 21. veka, upravo je to ono što nas sve obavezuje na borbu, a ne bežanje sa izbornog megdana. Borba je duboko ukorenjena u istoriji srpskog naroda i svih njenih građana. Na početku smo nove etape koja neće trajati samo narednih nekoliko nedelja kampanje, već sve dok zajedničkim snagama ne označimo kraj režima Aleksandra Vučića, a Srbiju ne vratimo na put kojim je krenula nakon Petog oktobra 2000. godine.\nZato pozivamo sve koji žele dobro svojoj deci, porodici, prijateljima, ulici, gradu i državi da ustanu, dignu glas i iskoriste svoje Ustavom zagarantovano pravo da biraju bolje za svoju budućnost, a da svoje poverenje i podršku daju Novoj stranci, stranci novih, neukaljanih ljudi koji žele da od Srbije naprave zemlju iz koje se više neće bežati, već u koju će se vraćati i u njoj ponosno ostajati.\nBorba za Srbiju je počela! Zajedno do pobede!\n"Nova stranka je donela odluku da se bori. Za #BORBA ima mnogo motiva, pre svega zbog bolesne, kriminalizovane vlasti Vučića koja razbija Srbiju. Mi Srbiju moramo da spasavamo i nadam se da ćemo odlične koalicione partnere imati u građanima Srbije", poručio je @ZoranDirektno. pic.twitter.com/obujVRPc75\n— Nova stranka (@NovaStranka) March 7, 2020\nPrevious article\tStefanovićeva za NOVI blog: Na jugu se više ne kuva dobro Next article\tNOVA Zrenjanin upozorava na varvarsku seču šuma na Fruškoj gori